Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή επιχείρηση Clean Sky 2 /* COM/2013/0505 final - 2013/0244 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ 1.1. Γενικό πλαίσιο Στη στρατηγική «Ευρώπη 2020» ορίζεται η δέσμευση της ΕΕ για μείωση του συνόλου των εκπομπών αερίων θερμοκηπίου κατά 20 % έως το 2020. Η Λευκή Βίβλος για τις μεταφορές «Χάρτης πορείας για έναν Ενιαίο Ευρωπαϊκό Χώρο Μεταφορών – Για ένα ανταγωνιστικό και ενεργειακά αποδοτικό σύστημα μεταφορών» αναγνωρίζει ότι οι μεταφορές είναι υπεύθυνες για μεγάλο μέρος των εκπομπών αερίων θερμοκηπίου (περίπου 20 %) και, ως εκ τούτου, προτείνει τη μείωση των εκπομπών αερίων θερμοκηπίου από τις μεταφορές κατά 60 % μεταξύ 1990 και 2050. Επίσης, στο πλαίσιο της στρατηγικής «Ευρώπη 2020» απευθύνεται έκκληση για μια «Ένωση καινοτομίας» για την αντιμετώπιση των κοινωνιακών προκλήσεων και η πρόταση του προγράμματος «Ορίζοντας 2020» περιλαμβάνει την πρόκληση «Έξυπνες, οικολογικές και ενοποιημένες μεταφορές» με στόχο, μεταξύ άλλων, να διασφαλιστούν αφενός αποδοτικές ως προς τη χρήση των πόρων μεταφορές που σέβονται το περιβάλλον και αφετέρου παγκόσμια υπεροχή για την ευρωπαϊκή βιομηχανία μεταφορών. Τέλος, στο πλαίσιο της στρατηγικής «Ευρώπη 2020» ζητείται επίσης η ανάληψη δράσης για βιώσιμη ανάπτυξη και προάγεται μια πιο αποδοτική ως προς τη χρήση των πόρων, πιο καθαρή και πιο ανταγωνιστική οικονομία. Παράλληλα, η τρέχουσα οικονομική και χρηματοπιστωτική κρίση που πλήττει την Ευρώπη απαιτεί τη λήψη τολμηρών μέτρων για εύρωστη και βιώσιμη ανάπτυξη. Ένας από τους κύριους στόχους του «Ορίζοντα 2020», του προγράμματος πλαισίου για την έρευνα και την καινοτομία που καλύπτει την περίοδο 2014-2020, είναι να ενισχυθεί η ευρωπαϊκή βιομηχανία μέσω δράσεων στήριξης της έρευνας και της καινοτομίας σε ευρύ φάσμα βιομηχανικών κλάδων. Ειδικότερα, προβλέπει τη δημιουργία συμπράξεων δημόσιου-ιδιωτικού τομέα, οι οποίες θα συμβάλουν στην αντιμετώπιση ορισμένων βασικών προκλήσεων που εγείρονται για την Ευρώπη. Όσον αφορά την αεροναυτική και σε αναγνώριση των εξελισσόμενων προκλήσεων που αντιμετωπίζει ο τομέας, μια ομάδα υψηλού επιπέδου για την έρευνα στον τομέα της αεροπορίας διατύπωσε το 2011 ένα νέο όραμα για τον ευρωπαϊκό κλάδο της αεροπορίας, την πρωτοβουλία «Flightpath 2050», που συνάδει με τους στόχους της στρατηγικής «Ευρώπη 2020» και της Λευκής Βίβλου για τις μεταφορές. Η πρωτοβουλία θέτει φιλόδοξους στόχους μείωσης των περιβαλλοντικών επιπτώσεων έως το 2050, με την εφαρμογή ενός νέου στρατηγικού θεματολογίου έρευνας και καινοτομίας για την τεχνολογική πλατφόρμα ACARE (συμβουλευτική επιτροπή για την αεροναυτική έρευνα στην Ευρώπη) και σκοπός της είναι η καθοδήγηση και η στήριξη μελλοντικών δράσεων σε προγράμματα δημόσιας και ιδιωτικής χρηματοδότησης σύμφωνα με έναν κοινό χάρτη πορείας για ολόκληρη την Ευρώπη. Η πρωτοβουλία Clean Sky συμβάλλει στην επίτευξη αυτού του στόχου στην Ευρώπη μέσω δράσεων προηγμένης έρευνας και επίδειξης πλήρους κλίμακας στον τομέα της πράσινης τεχνολογίας για τις αεροπορικές μεταφορές, σύμφωνα με το στρατηγικό θεματολόγιο έρευνας που έχει προσδιοριστεί, με τη συμμετοχή όλων των άμεσα ενδιαφερομένων από τον δημόσιο και τον ιδιωτικό τομέα και με χρονικό ορίζοντα έως το 2050. Η παρούσα νέα πρόταση αφορά μια κοινή επιχείρηση στον τομέα της αεροναυτικής. Δίνει συνέχεια και εν μέρει βασίζεται στα αποτελέσματα της προηγούμενης ΚΤΠ Clean Sky στον τομέα, η οποία αναλήφθηκε το 2008 στο πλαίσιο του 7ου προγράμματος πλαισίου (ΠΠ7) και εν μέρει αναπτύσσει νέες τεχνολογίες και ερευνητικές κατευθύνσεις. Η παρούσα πρόταση ευθυγραμμίζεται με την ανακοίνωση της Επιτροπής «Συμπράξεις δημόσιου-ιδιωτικού τομέα στο πλαίσιο του προγράμματος “Ορίζοντας 2020”: ένα ισχυρό εργαλείο για την καινοτομία και την ανάπτυξη στην Ευρώπη». 1.2. Αιτιολόγηση και στόχοι για τη σύσταση κοινής επιχείρησης στον τομέα της αεροναυτικής Ο ευρωπαϊκός κλάδος της αεροναυτικής κατέχει σήμερα μία από τις ηγετικές θέσεις παγκοσμίως από άποψη παραγωγής, απασχόλησης και εξαγωγών, με ετήσιο κύκλο εργασιών που υπερβαίνει τα 100 δισεκατομμύρια ευρώ και την προσφορά απασχόλησης σε περίπου 750 000 άτομα. Παράλληλα, οι αεροπορικές μεταφορές είναι υπεύθυνες για το 7 % περίπου του συνόλου των εκπομπών που παράγονται από τις μεταφορές και για το 2 % περίπου των συνολικών εκπομπών CO2. Η προβλεπόμενη αύξηση της κυκλοφορίας θα επιφέρει αντίστοιχα σημαντικές αυξήσεις εκπομπών εάν δεν ληφθούν μέτρα· ως εκ τούτου η δραστική μείωση των περιβαλλοντικών επιπτώσεων των αεροπορικών μεταφορών είναι επείγουσας σημασίας προκειμένου η Ευρώπη να επιτύχει τους στόχους της δέσμης μέτρων για το κλίμα και την ενέργεια. Παρά την ηγετική της θέση σήμερα, η ευρωπαϊκή αεροναυτική βιομηχανία αντιμετωπίζει ολοένα εντονότερο διεθνή ανταγωνισμό από παραδοσιακούς ή νεοεμφανιζόμενους ανταγωνιστές που έχουν τη στήριξη του δημόσιου τομέα. Η διεθνής ανταγωνιστικότητα του τομέα στο μέλλον, και κατά συνέπεια η συμβολή του στην αντιμετώπιση των κοινωνιακών προκλήσεων από πλευράς παροχής υπηρεσιών, οικονομικών επιδόσεων και δημιουργίας θέσεων εργασίας, θα εξαρτηθεί από τις περιβαλλοντικές επιδόσεις και την αποδοτικότητα των τεχνολογιών του ως προς τη χρήση καυσίμου. Για να διατηρήσει την ηγετική του θέση σε παγκόσμιο επίπεδο, ο κλάδος της αεροναυτικής στην ΕΕ θα πρέπει να αναπτύξει καινοτόμες τεχνολογίες υψηλής απόδοσης καυσίμων και να προσφέρει ανταγωνιστικά προϊόντα υψηλής ποιότητας, μέσω ενός πανευρωπαϊκού προγράμματος Ε&Α με συμμετοχή όλων των παραγόντων στην αλυσίδα εφοδιασμού και τεχνογνωσίας. Η βελτίωση των περιβαλλοντικών επιδόσεων των τεχνολογιών αεροναυτικής είναι μια πολύ περίπλοκη και δαπανηρή διαδικασία και απαιτεί μακροπρόθεσμη δέσμευση πόρων. Οι ιδιωτικές επιχειρήσεις αντιμετωπίζουν δυσχέρειες όσον αφορά τη εξασφάλιση των ανθρώπινων και χρηματοδοτικών πόρων που απαιτούνται για την ανάπτυξη ριζοσπαστικής και υψηλού κινδύνου τεχνολογικής προόδου για τα αεροσκάφη του μέλλοντος, λόγω του κόστους και του κινδύνου που αυτή συνεπάγεται. Λόγω των αδυναμιών της αγοράς και των δευτερογενών οικονομικών επιπτώσεων απαιτείται δημόσια παρέμβαση προκειμένου να στηριχθεί η μετάβαση από την προ-ανταγωνιστική Ε&Α στην αξιοποίηση των αποτελεσμάτων που οδηγεί σε εμπορεύσιμα προϊόντα. Ο κλάδος της αεροναυτικής έχει από τη φύση του παγκόσμια διάσταση και οι απαραίτητες τεχνικές δεξιότητες δεν είναι διαθέσιμες σε μεμονωμένες χώρες. Η αλυσίδα εφοδιασμού τεχνολογίας και τεχνογνωσίας είναι ιδιαίτερα κατακερματισμένη, με συνεχή κατανομή αρμοδιοτήτων από τα μείζονα «κράτη με αεροναυτική παράδοση» προς τα «κράτη χωρίς αεροναυτική παράδοση», στα οποία εντούτοις εντοπίζεται τεχνολογική αριστεία, η οποία είναι απολύτως απαραίτητη για την τόνωση ολόκληρης της αλυσίδας εφοδιασμού. Προτείνεται η εφαρμογή του νέου προγράμματος Clean Sky με τη συνέχιση και αξιοποίηση των αποτελεσμάτων της κοινής επιχείρησης Clean Sky, με στόχο τη βελτίωση των περιβαλλοντικών επιπτώσεων των ευρωπαϊκών αεροναυτικών τεχνολογιών και τη διασφάλιση της μελλοντικής διεθνούς ανταγωνιστικότητας της ευρωπαϊκής αεροναυτικής βιομηχανίας. Οι στόχοι της προτεινόμενης πρωτοβουλίας είναι: 1. να συμβάλει στην ολοκλήρωση των ερευνητικών δραστηριοτήτων που δρομολογήθηκαν δυνάμει του κανονισμού (ΕΚ) αριθ. 71/2008 και στην εφαρμογή του κανονισμού (ΕΕ) αριθ. .../2013 του Ευρωπαϊκού Κοινοβουλίου και του Συμβουλίου, της ... 2013, για τη θέσπιση του προγράμματος πλαισίου «Ορίζοντας 2020» και ειδικότερα της πρόκλησης «Έξυπνες, οικολογικές και ενοποιημένες μεταφορές» στο πλαίσιο του πυλώνα… «Κοινωνιακές προκλήσεις» της απόφασης (ΕΕ) αριθ. .../2013/ΕΕ [του Συμβουλίου, της ... 2013, για τον καθορισμό του ειδικού προγράμματος υλοποίησης του προγράμματος «Ορίζοντας 2020»]· 2. να συμβάλει στην επίτευξη των στόχων της κοινής τεχνολογικής πρωτοβουλίας για την Clean Sky 2, ιδιαίτερα όσον αφορά την ενοποίηση, επίδειξη και επικύρωση τεχνολογιών που συμβάλλουν: α) στην αύξηση της αποδοτικότητας των καυσίμων των αεροσκαφών, μειώνοντας με αυτόν τον τρόπο τις εκπομπές CO2 κατά 20 % έως 30 % σε σύγκριση με τα αεροσκάφη τεχνολογίας αιχμής που θα εισέλθουν στην κυκλοφορία από το 2014· β) στη μείωση των εκπομπών NOx και θορύβου κατά 20 % έως 30 % σε σύγκριση με τα αεροσκάφη τεχνολογίας αιχμής που εισέρχονται στην κυκλοφορία από το 2014. Η επίτευξη αυτών των στόχων θα ωφελήσει ευρύτερα την Ευρώπη. Τα περιβαλλοντικά οφέλη είναι από τη φύση τους διακρατικά και τα δευτερογενή οικονομικά αποτελέσματα της ανάπτυξης του κλάδου θα επηρεάσουν συνολικά τον τομέα παροχής υπηρεσιών στις αεροπορικές μεταφορές (αεροπορικές εταιρείες, αερολιμένες). 1.3. Αξιοποίηση της αποκτηθείσας πείρας Η παρούσα πρόταση αξιοποιεί τα επιτεύγματα της τρέχουσας ΚΤΠ δυνάμει του ΠΠ7. Η κοινή επιχείρηση Clean Sky συστάθηκε το 2007 ανταποκρινόμενη στην ανάγκη μείωσης των περιβαλλοντικών επιπτώσεων από την ολοένα αυξανόμενη εναέρια κυκλοφορία και μείωσης των εκπομπών των αεροσκαφών. Το ερευνητικό της πρόγραμμα εστιάζει σε αυτούς τους στόχους με χρονικό ορίζοντα υλοποίησης το 2017. Η Clean Sky κατάφερε να προσελκύσει εκτενή και ευρεία συμμετοχή από όλους τους βασικούς εμπλεκόμενους παράγοντες, μεταξύ των οποίων μεγάλος αριθμός ΜΜΕ. Στο πρόγραμμα Clean Sky συνεργάζονται 12 επικεφαλής εταίροι (11 μεγάλες βιομηχανίες και ένα ερευνητικό ίδρυμα), 74 συνδεδεμένα μέλη και περισσότεροι από 450 εταίροι σε μια σειρά τεχνολογικών τομέων για την επίτευξη περιβαλλοντικών στόχων και την επίδειξη και επικύρωση των απαραίτητων τεχνολογικών καινοτομιών σε ένα από κοινού καθορισμένο πρόγραμμα. Από τη σύστασή της, η κοινή επιχείρηση Clean Sky έχει δρομολογήσει επιτυχώς τις εξελίξεις προς την επίτευξη στρατηγικών περιβαλλοντικών στόχων, όπως επιβεβαιώνεται από την ενδιάμεση αξιολόγηση του προγράμματος. Έχει ήδη ξεκινήσει την εκστρατεία της για τη δοκιμή, από τα προγράμματα επίδειξης, της τεχνολογικής σκοπιμότητας των αποτελεσμάτων της έρευνας σε επίπεδο υποσυστημάτων, και από την αξιολόγηση των πρώτων αποτελεσμάτων προκύπτει ότι θα είναι δυνατή η επίτευξη των περιβαλλοντικών της στόχων. Το νομικό και χρηματοδοτικό πλαίσιο και το πλαίσιο διαχείρισης κατέδειξαν, μετά την αρχική φάση, ότι είναι αποτελεσματικά και ανταποκρίνονται στις επιχειρησιακές ανάγκες. Η πρώτη ενδιάμεση αξιολόγηση που διενεργήθηκε το 2010 αναγνώρισε τα θετικά στοιχεία και διατύπωσε μια σειρά συστάσεων όσον αφορά τη διαχείριση και τα τεχνικά ζητήματα που αντιμετωπίστηκαν, οι οποίες οδήγησαν στην προτεινόμενη υποδομή της «βελτιωμένης ΚΕ». 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Η Επιτροπή πραγματοποίησε μελέτη εκτίμησης επιπτώσεων του προτεινόμενου κανονισμού, η οποία επισυνάπτεται στην πρόταση. Στο πλαίσιο της εκτίμησης επιπτώσεων αναλύθηκαν οι διάφορες επιλογές υλοποίησης της σύμπραξης δημόσιου-ιδιωτικού τομέα, λαμβάνοντας υπόψη την ανάγκη οι νέες τεχνολογίες να είναι έτοιμες προς εφαρμογή όταν ξεκινήσει η ανανέωση του στόλου αεροσκαφών, η οποία θα υπαγορευθεί από τις συνθήκες στην παγκόσμια αγορά. Η εκτίμηση επιπτώσεων κατέληξε στο συμπέρασμα ότι η βελτιωμένη ΚΕ, η οποία θα λαμβάνει υπόψη τα διδάγματα από την τρέχουσα κοινή επιχείρηση Clean Sky, αποτελεί την καλύτερη προσέγγιση για την επίτευξη των δεδηλωμένων στόχων του προγράμματος Ε&Α. Συμπληρώθηκε με την παράλληλη διεξαγωγή σειράς διαβουλεύσεων, τα πορίσματα των οποίων προσαρτώνται στο έγγραφο της εκτίμησης επιπτώσεων. Τον Ιούλιο του 2012 ξεκίνησε δημόσια διαβούλευση, η οποία ολοκληρώθηκε τον Οκτώβριο του ίδιου έτους και έδωσε απαντήσεις σε διάφορα ερωτήματα, κυρίως όσον αφορά το πεδίο εφαρμογής και το καταλληλότερο περιβάλλον για τη βέλτιστη επίτευξη των τεχνικών στόχων: το 95 % των απαντήσεων έκρινε δέουσα τη σύσταση σύμπραξης δημόσιου-ιδιωτικού τομέα στον κλάδο της αεροναυτικής στο πλαίσιο του προγράμματος «Ορίζοντας 2020». Οι περισσότεροι συμμετέχοντες (89 %) δήλωσαν ότι συμφωνούν ή συμφωνούν έντονα με την άποψη ότι η ΣΔΙΤ στον κλάδο της αεροναυτικής έρευνας θα πρέπει να εστιάσει σε επίδειξη μεγάλης κλίμακας πολλά υποσχόμενων νέων τεχνολογιών. Επιπροσθέτως, οι περισσότερες απαντήσεις (41 % θετικά διακείμενοι και 33 % εξαιρετικά θετικά διακείμενοι) τάχθηκαν υπέρ της σύστασης μιας ειδικής νομικής δομής με βελτιωμένη διαχείριση και λιγότερο αυστηρό κανονιστικό πλαίσιο. Η πρόταση Clean Sky 2 παρουσιάστηκε στους εμπλεκόμενους παράγοντες του κλάδου της αεροναυτικής στην Έκθεση Αερομεταφορών και Αεροδιαστημικής του Βερολίνου (Berlin Air Show) τον Σεπτέμβριο του 2012. Ο κλάδος ήδη είχε ταχθεί υπέρ της προσέγγισης να διευρυνθεί η πρωτοβουλία Clean Sky ώστε να καταρτιστεί νέο πρόγραμμα εργασίας που θα αξιοποιεί τα αποτελέσματα του τρέχοντος προγράμματος και θα εξετάζει καινοτόμους τομείς τεχνολογίας. Τον Ιούνιο του 2012 η Επιτροπή συγκρότησε ανεξάρτητη ομάδα εμπειρογνωμόνων, η οποία αποφάνθηκε επί του περιεχομένου και της καταλληλότητας του νέου προγράμματος Clean Sky και αξιολόγησε τις διάφορες επιλογές πορείας στη συνέχεια. Εξέφρασε δε πολύ θετική άποψη όσον αφορά την προσέγγιση για μια βελτιωμένη ΚΤΠ. Διατυπώθηκαν συγκεκριμένα αιτήματα προς τις εθνικές κυβερνήσεις και τις ομάδες συμφερόντων/ενώσεις, οι οποίες κλήθηκαν να εκφράσουν τη θέση τους ως προς τη σύσταση της Clean Sky 2 ως ΣΔΙΤ. Όλα τα έγγραφα θέσης τάσσονταν σαφώς υπέρ της πρωτοβουλίας και της επιλογής για μια βελτιωμένη ΚΤΠ. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ · Συνοπτική παρουσίαση της προτεινόμενης δράσης Η πρόταση συνίσταται σε κανονισμό του Συμβουλίου για τη σύσταση της κοινής επιχείρησης Clean Sky 2. Η κοινή επιχείρηση Clean Sky 2 συστάθηκε αρχικά δυνάμει του κανονισμού (ΕΚ) αριθ. 71/2008 του Συμβουλίου, της 20ής Δεκεμβρίου 2007, ο οποίος πρόκειται να καταργηθεί από την 1η Ιανουαρίου 2014. · Νομική βάση Η νομική βάση της πρότασης είναι το άρθρο 187 της Συνθήκης για τη λειτουργία της Ευρωπαϊκής Ένωσης. Ισχύουν οι κανόνες συμμετοχής και διάδοσης του προγράμματος πλαισίου «Ορίζοντας 2020». Εντούτοις, λόγω ειδικής επιχειρησιακής ανάγκης της παρούσας πρωτοβουλίας, απαιτείται παρέκκλιση από τους εν λόγω κανόνες. Ωστόσο, η εν λόγω ειδική παρέκκλιση δεν περιλαμβάνεται στην παρούσα πρόταση στο τρέχον στάδιο, ώστε να μην επηρεαστούν οι διοργανικές διαβουλεύσεις σχετικά με την κατάλληλη νομική βάση / τις διαδικαστικές λεπτομέρειες για την έγκρισή τους, οι οποίες εξακολουθούν να εκκρεμούν στο πλαίσιο των νομοθετικών εργασιών όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση των κανόνων συμμετοχής και διάδοσης του «Ορίζων 2020» που υπέβαλε η Επιτροπή [COM(2011)0810 – 2011/0399 (COD)]. Η ειδική παρέκκλιση θα συμπεριληφθεί σε μεταγενέστερο στάδιο, λαμβάνοντας υπόψη το αποτέλεσμα των ανωτέρω διαβουλεύσεων. Με στόχο την προσέλκυση ΜΜΕ, πανεπιστημίων, καθώς και νεοεισερχομένων σε ευρωπαϊκά ερευνητικά προγράμματα και προκειμένου να διευρυνθούν οι αλυσίδες εφοδιασμού και τεχνογνωσίας ενώ παράλληλα θα παρέχεται η δυνατότητα στενών επαφών και συνεργασίας μεταξύ μικρών οντοτήτων και μεγάλων φορέων ενοποίησης συστημάτων, η παρέκκλιση θα ορίζει ότι η ελάχιστη προϋπόθεση συμμετοχής σε προσκλήσεις υποβολής προτάσεων που διοργανώνει η κοινή επιχείρηση Clean Sky 2 θα είναι συστηματικά μία νομική οντότητα εγκατεστημένη σε κράτος μέλος ή συνδεδεμένη χώρα. · Επικουρικότητα και αναλογικότητα Οι στόχοι της πρότασης δεν είναι δυνατόν να επιτευχθούν σε ικανοποιητικό βαθμό μέσω εθνικών προγραμμάτων, διότι η κλίμακα της πρόκλησης υπερβαίνει τις μεμονωμένες δυνατότητες δράσης οποιουδήποτε κράτους μέλους. Υφίστανται σημαντικές διαφορές μεταξύ των εθνικών προγραμμάτων. Ο κατακερματισμός τους και ενίοτε η αλληλεπικάλυψη μεταξύ τους προϋποθέτουν πιο αποτελεσματική δράση σε επίπεδο Ευρωπαϊκής Ένωσης. Λόγω του υπερεθνικού χαρακτήρα των προς ανάπτυξη υποδομών και τεχνολογιών και της αναγκαιότητας συγκέντρωσης επαρκούς μάζας πόρων, η συνένωση και ο συντονισμός των προσπαθειών έρευνας και ανάπτυξης σε επίπεδο ΕΕ προσφέρουν μεγαλύτερες εγγυήσεις επιτυχίας. Η παρέμβαση της Ευρωπαϊκής Ένωσης θα συμβάλει στον εξορθολογισμό των ερευνητικών προγραμμάτων και στη διασφάλιση της διαλειτουργικότητας των αναπτυσσόμενων συστημάτων, όχι μόνο μέσω της προτυποποιητικής έρευνας που υποστηρίζει τη διαμόρφωση προτύπων, αλλά και μέσω της εκ των πραγμάτων τυποποίησης που θα προκύψει από τη στενή ερευνητική συνεργασία και τα διεθνικά έργα επίδειξης. Η τυποποίηση αυτή θα διανοίξει μια ευρύτερη αγορά και θα προωθήσει τον ανταγωνισμό. Το πεδίο εφαρμογής της πρότασης θα πρέπει να λειτουργήσει ενθαρρυντικά ώστε τα επιμέρους κράτη να αναλάβουν συμπληρωματικές πρωτοβουλίες σε εθνικό επίπεδο, στο πνεύμα της ενίσχυσης του Ευρωπαϊκού Χώρου Έρευνας. Πράγματι, πρόθεση της ΚΤΠ είναι να μοχλεύσει αυτά τα εθνικά και περιφερειακά προγράμματα για τη βέλτιστη αξιοποίηση των συνδυασμένων προσπαθειών. Σύμφωνα με την αρχή της αναλογικότητας, οι διατάξεις του παρόντος κανονισμού δεν υπερβαίνουν τα αναγκαία όρια για την επίτευξη των στόχων του. · Επιλογή μέσου Προτεινόμενη νομική πράξη: κανονισμός. Άλλα μέσα δεν θα ήταν κατάλληλα για τον ακόλουθο λόγο: Για τη σύσταση επιχείρησης στην οποία συμμετέχει η Ένωση απαιτείται κανονισμός του Συμβουλίου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Οι ενδεικτικές δημοσιονομικές επιπτώσεις παρατίθενται στο νομοθετικό δημοσιονομικό δελτίο που υποβάλλεται με τον παρόντα κανονισμό. Η μέγιστη συνεισφορά της ΕΕ (συμπεριλαμβανομένης της συνεισφοράς της ΕΖΕΣ) ανέρχεται σε 1,8 δισεκατομμύρια ευρώ[1] σε τρέχουσες τιμές. Η εν λόγω συνεισφορά θα διατεθεί από το κονδύλιο της ΓΔ Έρευνας και Καινοτομίας για την πρόκληση «Έξυπνες, οικολογικές και ενοποιημένες μεταφορές» του πυλώνα «Κοινωνιακές προκλήσεις», στο πλαίσιο της εφαρμογής του προγράμματος πλαισίου για την έρευνα και την καινοτομία «Ορίζοντας 2020». Η μέγιστη συνεισφορά της Ένωσης που προβλέπεται για επιχειρησιακές δαπάνες ανέρχεται σε 1 760 εκατομμύρια ευρώ. Η μέγιστη συνεισφορά της Ένωσης που προβλέπεται για δαπάνες λειτουργίας ανέρχεται σε 40 εκατομμύρια ευρώ. 2013/0244 (NLE) Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή επιχείρηση Clean Sky 2 (Κείμενο που παρουσιάζει ενδιαφέρον για τον ΕΟΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 187 και το άρθρο 188 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνωμοδότηση του Ευρωπαϊκού Κοινοβουλίου[2], Έχοντας υπόψη τη γνώμη της Οικονομικής και Κοινωνικής Επιτροπής[3], Εκτιμώντας τα ακόλουθα: (1) Συμπράξεις δημόσιου-ιδιωτικού τομέα με τη μορφή κοινών τεχνολογικών πρωτοβουλιών είχαν προβλεφθεί αρχικά στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[4]. (2) Στην απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013)[5] προσδιορίζονται συγκεκριμένες συμπράξεις δημόσιου-ιδιωτικού τομέα που πρέπει να υποστηριχθούν, συμπεριλαμβανομένης της σύμπραξης στον ειδικό τομέα της κοινής τεχνολογικής πρωτοβουλίας Clean Sky. (3) Στη στρατηγική «Ευρώπη 2020»[6] δίδεται έμφαση στην ανάγκη διαμόρφωσης ευνοϊκών συνθηκών για επενδύσεις στη γνώση και την καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση. Τόσο το Ευρωπαϊκό Κοινοβούλιο όσο και το Συμβούλιο έχουν εγκρίνει την εν λόγω στρατηγική. (4) Ο κανονισμός (ΕΕ) αριθ. …/2013 του Ευρωπαϊκού Κοινοβουλίου και του Συμβουλίου, της … 2013, για τη θέσπιση του προγράμματος πλαισίου για την έρευνα και την καινοτομία «Ορίζοντας 2020» (2014-2020)[7] επιδιώκει να διασφαλίσει μεγαλύτερο αντίκτυπο στην έρευνα και την καινοτομία, συνδυάζοντας χρηματοδοτικούς πόρους από το πρόγραμμα πλαίσιο «Ορίζοντας 2020» και από τον ιδιωτικό τομέα σε συμπράξεις δημόσιου-ιδιωτικού τομέα σε βασικούς τομείς, στους οποίους η έρευνα και η καινοτομία δύνανται να συμβάλουν στους ευρύτερους στόχους ανταγωνιστικότητας της Ένωσης και να συνδράμουν στην αντιμετώπιση κοινωνιακών προκλήσεων. Η συμμετοχή της Ένωσης στις εν λόγω συμπράξεις μπορεί να λαμβάνει τη μορφή χρηματοδοτικών συνεισφορών σε κοινές επιχειρήσεις που συγκροτούνται βάσει του άρθρου 187 της Συνθήκης κατ’ εφαρμογή της απόφασης αριθ. 1982/2006/ΕΚ. (5) Σύμφωνα με την απόφαση αριθ. …/2013/ΕΕ του Συμβουλίου, της … 2013, για τον καθορισμό του ειδικού προγράμματος υλοποίησης του προγράμματος «Ορίζοντας 2020» (2014-2020)[8], περαιτέρω στήριξη θα πρέπει να παρέχεται σε κοινές επιχειρήσεις που συγκροτούνται δυνάμει της απόφασης αριθ. 1982/2006/ΕΚ, υπό τους όρους που προσδιορίζονται στην απόφαση αριθ. [...]/2013/ΕΕ. (6) Η κοινή επιχείρηση Clean Sky που συστάθηκε δυνάμει του κανονισμού (ΕΚ) αριθ. 71/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης Clean Sky[9] εκπληρώνει τους στόχους της να δοθεί ώθηση για νέα έρευνα στο πλαίσιο σύμπραξης δημόσιου-ιδιωτικού τομέα που καθιστά δυνατή τη μακροπρόθεσμη συνεργασία μεταξύ των ευρωπαίων εμπλεκομένων παραγόντων στον τομέα της αεροναυτικής. Οι μικρές και μεσαίες επιχειρήσεις (ΜΜΕ) συμμετείχαν ευρέως στην κοινή επιχείρηση Clean Sky, λαμβάνοντας περίπου το 40% του προϋπολογισμού των προσκλήσεων υποβολής προτάσεων. Η ενδιάμεση αξιολόγηση[10] της Clean Sky κατέδειξε ότι η κοινή επιχείρηση δρομολογεί επιτυχώς εξελίξεις προς την επίτευξη των περιβαλλοντικών στόχων. Επίσης, υπήρξε ιδιαίτερα επιτυχής όσον αφορά την προσέλκυση ευρείας συμμετοχής από όλους τους βασικούς βιομηχανικούς κλάδους της Ένωσης και από μεγάλο αριθμό ΜΜΕ. Το αποτέλεσμα ήταν η σύναψη νέων συνεργασιών και η συμμετοχή νέων οργανισμών. Ο συναφής τομέας έρευνας θα πρέπει επομένως να εξακολουθήσει να λαμβάνει στήριξη, προκειμένου να επιτύχει τους στόχους που παρατίθενται στο άρθρο 2 του παρόντος κανονισμού. (7) Η συνεχιζόμενη στήριξη του ερευνητικού προγράμματος της Clean Sky θα πρέπει επίσης να λαμβάνει υπόψη την πείρα που αποκτήθηκε από τις επιχειρησιακές δράσεις της κοινής επιχείρησης Clean Sky, συμπεριλαμβανομένων των αποτελεσμάτων της ενδιάμεσης αξιολόγησης και των συστάσεων των εμπλεκομένων παραγόντων [11]. Θα πρέπει δε να υλοποιηθεί με εφαρμογή μιας διάρθρωσης καταλληλότερης για τον επιδιωκόμενο σκοπό και με κανόνες που θα αυξήσουν την αποδοτικότητα και θα διασφαλίζουν την απλούστευση. Προς τον σκοπό αυτό, η κοινή επιχείρηση Clean Sky 2 πρέπει να θεσπίσει δημοσιονομικούς κανόνες ειδικά προσαρμοσμένους στις ανάγκες της, σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης[12]. (8) Τα μέλη της κοινής επιχείρησης Clean Sky από τον ιδιωτικό τομέα έχουν δηλώσει εγγράφως τη συμφωνία τους για την άσκηση ερευνητικών δραστηριοτήτων στον τομέα της κοινής επιχείρησης Clean Sky στο πλαίσιο μιας δομής που θα είναι καλύτερα προσαρμοσμένη στον χαρακτήρα της σύμπραξης δημόσιου-ιδιωτικού τομέα. Είναι σκόπιμο τα μέλη της κοινής επιχείρησης Clean Sky 2 από τον ιδιωτικό τομέα να αποδεχθούν με υποστηρικτική επιστολή το καταστατικό που παρατίθεται στο παράρτημα Ι του παρόντος κανονισμού. (9) Για την επίτευξη των στόχων της, η κοινή επιχείρηση Clean Sky 2 θα πρέπει να παρέχει χρηματοδοτική στήριξη κυρίως με τη μορφή επιχορηγήσεων προς τα μέλη και προς τους συμμετέχοντες, κατόπιν ανοικτών και ανταγωνιστικών προσκλήσεων υποβολής προτάσεων. (10) Οι συνεισφορές από μέλη του ιδιωτικού τομέα δεν θα πρέπει να περιορίζονται μόνο στις διοικητικές δαπάνες της κοινής επιχείρησης Clean Sky 2 και στην απαιτούμενη συγχρηματοδότηση για την υλοποίηση δράσεων έρευνας και καινοτομίας που λαμβάνουν στήριξη από την κοινή επιχείρηση Clean Sky 2. (11) Οι συνεισφορές τους θα πρέπει επίσης να συνδέονται με συμπληρωματικές δραστηριότητες που θα αναλάβουν τα μέλη από τον ιδιωτικό τομέα, όπως διευκρινίζονται σε σχέδιο συμπληρωματικών δραστηριοτήτων· προκειμένου να διασφαλιστεί κατάλληλη επισκόπηση του αποτελέσματος μόχλευσης, οι εν λόγω συμπληρωματικές δραστηριότητες θα πρέπει να αντιπροσωπεύουν συνεισφορές στο πλαίσιο της ευρύτερης κοινής τεχνολογικής πρωτοβουλίας Clean Sky. (12) Η συμμετοχή σε έμμεσες δράσεις που χρηματοδοτούνται από την κοινή επιχείρηση Clean Sky 2 θα πρέπει να συμμορφώνεται προς τον κανονισμό (ΕΕ) αριθ. … /2013 του Ευρωπαϊκού Κοινοβουλίου και του Συμβουλίου, της … 2013, σχετικά με τη θέσπιση των κανόνων συμμετοχής και διάδοσης του «Ορίζων 2020» - Πρόγραμμα-πλαίσιο έρευνας και καινοτομίας (2014-2020)[13]. (13) Η διαχείριση της χρηματοδοτικής συνεισφοράς της Ένωσης θα πρέπει να τηρεί την αρχή της χρηστής δημοσιονομικής διαχείρισης, καθώς και τους κανόνες που θεσπίζονται στον κανονισμό (ΕΕ, Ευρατόμ) αριθ. 966/2012 και στον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012[14]. (14) Οι έλεγχοι των αποδεκτών των χρηματοδοτικών πόρων της Ένωσης δυνάμει του παρόντος κανονισμού θα πρέπει να διενεργούνται κατά τρόπο ώστε να εξασφαλίζεται μειωμένος διοικητικός φόρτος, σύμφωνα με τις διατάξεις του κανονισμού (ΕΕ) αριθ. …/2013 [πρόγραμμα πλαίσιο «Ορίζοντας 2020»]. (15) Τα οικονομικά συμφέροντα της Ένωσης και των λοιπών μελών της κοινής επιχείρησης Clean Sky 2 θα πρέπει να προστατεύονται μέσω αναλογικών μέτρων σε ολόκληρο τον κύκλο δαπανών, συμπεριλαμβανομένης της πρόληψης, ανίχνευσης και διερεύνησης παρατυπιών, της ανάκτησης απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, μέσω διοικητικών και οικονομικών κυρώσεων σύμφωνα με τον κανονισμό (ΕΕ, Ευρατόμ) αριθ. 966/2012. (16) Ο εσωτερικός ελεγκτής της Επιτροπής ασκεί έναντι της κοινής επιχείρησης Clean Sky 2 τις ίδιες αρμοδιότητες με εκείνες που του ανατίθενται σε σχέση με την Επιτροπή. (17) Σύμφωνα με το άρθρο 287 παράγραφος 1 της Συνθήκης, η ιδρυτική πράξη κάθε λοιπού οργάνου ή οργανισμού ιδρυόμενου από την Ένωση μπορεί να αποκλείει τον έλεγχο των λογαριασμών του συνόλου των εσόδων και των εξόδων των εν λόγω οργάνων ή οργανισμών από το Ελεγκτικό Συνέδριο. Κατ’ εφαρμογή του άρθρου 60 παράγραφος 5 του κανονισμού (ΕΕ, Ευρατόμ) αριθ. 966/2012, οι λογαριασμοί των οργανισμών που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 πρέπει να εξετάζονται από ανεξάρτητο ελεγκτικό οργανισμό, ο οποίος παρέχει τη γνώμη του, μεταξύ άλλων, σχετικά με την αξιοπιστία των λογαριασμών και τη νομιμότητα και κανονικότητα των υποκείμενων πράξεων. Η αποφυγή αλληλεπικαλύψεων όσον αφορά τον έλεγχο των λογαριασμών αιτιολογεί το γεγονός ότι οι λογαριασμοί της κοινής επιχείρησης Clean Sky 2 δεν πρέπει να υπόκεινται στον έλεγχο του Ελεγκτικού Συνεδρίου. (18) Για την παροχή της χρηματοδοτικής στήριξης της Ένωσης σε δράσεις μεγάλης εμβέλειας με πολυετή διάρκεια, είναι σκόπιμο να προβλεφθεί η δυνατότητα υποδιαίρεσης των πολυετών δημοσιονομικών δεσμεύσεων της Ένωσης και της κοινής επιχείρησης Clean Sky 2 σε ετήσιες δόσεις. Οι δεσμεύσεις που αναλαμβάνουν η Ένωση και η κοινή επιχείρηση Clean Sky 2 μακροπρόθεσμα θα πρέπει να συμβάλλουν στη μείωση της αβεβαιότητας που συνδέεται με την ολοκλήρωση τέτοιου είδους δράσεων μεγάλης κλίμακας. (19) Σύμφωνα με τις αρχές της επικουρικότητας και της αναλογικότητας που θεσπίζονται στο άρθρο 5 της Συνθήκης για την Ευρωπαϊκή Ένωση, οι στόχοι της κοινής επιχείρησης Clean Sky 2 για ενίσχυση της βιομηχανικής έρευνας και καινοτομίας σε ολόκληρη την Ένωση δεν μπορούν να επιτευχθούν επαρκώς από τα κράτη μέλη και, ως εκ τούτου, για λόγους αποφυγής αλληλεπικαλύψεων, διατήρησης κρίσιμης μάζας και διασφάλισης της βέλτιστης χρήσης της δημόσιας χρηματοδότησης, μπορούν να επιτευχθούν καλύτερα σε επίπεδο Ένωσης. Ο παρών κανονισμός περιορίζεται στα ελάχιστα απαιτούμενα για την επίτευξη των εν λόγω στόχων και δεν υπερβαίνει τα αναγκαία προς τον σκοπό αυτόν όρια. (20) Η κοινή επιχείρηση Clean Sky συστάθηκε για χρονικό διάστημα έως την 31η Δεκεμβρίου 2017. Η κοινή επιχείρηση Clean Sky 2 θα πρέπει να παρέχει συνεχή στήριξη στο ερευνητικό πρόγραμμα Clean Sky, διευρύνοντας το πεδίο εφαρμογής των δραστηριοτήτων δυνάμει μιας δέσμης τροποποιημένων κανόνων. Η μετάβαση από την κοινή επιχείρηση Clean Sky στην κοινή επιχείρηση Clean Sky 2 θα πρέπει να ευθυγραμμιστεί και να συγχρονιστεί με τη μετάβαση από το 7ο πρόγραμμα πλαίσιο στο πρόγραμμα πλαίσιο «Ορίζοντας 2020», ούτως ώστε να διασφαλιστεί η βέλτιστη χρήση της διαθέσιμης χρηματοδότησης για την έρευνα. Για λόγους ασφάλειας δικαίου και σαφήνειας θα πρέπει επομένως να καταργηθεί ο κανονισμός (ΕΚ) αριθ. 71/2008 του Συμβουλίου και να θεσπιστούν μεταβατικές διατάξεις, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Σύσταση 1. Για την υλοποίηση της κοινής τεχνολογικής πρωτοβουλίας στον τομέα της αεροναυτικής, συστήνεται κοινή επιχείρηση κατά την έννοια του άρθρου 187 της Συνθήκης (εφεξής «κοινή επιχείρηση Clean Sky 2») για το χρονικό διάστημα από την 1η Ιανουαρίου 2014 έως την 31η Δεκεμβρίου 2024. 2. Η κοινή επιχείρηση Clean Sky 2 αντικαθιστά και διαδέχεται την κοινή επιχείρηση Clean Sky, η οποία συστάθηκε με τον κανονισμό (ΕΚ) αριθ. 71/2008 του Συμβουλίου. 3. Η κοινή επιχείρηση Clean Sky 2 συνιστά οργανισμό στον οποίο ανατίθεται η σύσταση σύμπραξης δημόσιου-ιδιωτικού τομέα, όπως αναφέρεται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου[15]. 4. Η κοινή επιχείρηση Clean Sky 2 έχει νομική προσωπικότητα. Σε όλα τα κράτη μέλη έχει την ευρύτερη δυνατή νομική ικανότητα που αναγνωρίζεται στα νομικά πρόσωπα από τις νομοθεσίες αυτών των κρατών. Δύναται να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου. 5. Η κοινή επιχείρηση Clean Sky 2 έχει την έδρα της στις Βρυξέλλες (Βέλγιο). 6. Το καταστατικό της κοινής επιχείρησης Clean Sky 2 παρατίθεται στο παράρτημα I. Άρθρο 2 Στόχοι Η κοινή επιχείρηση Clean Sky 2 έχει τους εξής στόχους: 1. να συμβάλει στην ολοκλήρωση των ερευνητικών δραστηριοτήτων που δρομολογήθηκαν δυνάμει του κανονισμού (ΕΚ) αριθ. 71/2008 και στην εφαρμογή του κανονισμού (ΕΕ) αριθ. .../2013 του Ευρωπαϊκού Κοινοβουλίου και του Συμβουλίου, της ... 2013, για τη θέσπιση του προγράμματος πλαισίου «Ορίζοντας 2020» και ειδικότερα της πρόκλησης «Έξυπνες, οικολογικές και ενοποιημένες μεταφορές» στο πλαίσιο του πυλώνα… «Κοινωνιακές προκλήσεις» της απόφασης (ΕΕ) αριθ. .../2013/ΕΕ [του Συμβουλίου, της ... 2013, για τον καθορισμό του ειδικού προγράμματος υλοποίησης του προγράμματος πλαισίου «Ορίζοντας 2020»]· 2. να συμβάλει στην επίτευξη των στόχων της κοινής τεχνολογικής πρωτοβουλίας για την Clean Sky 2, ιδιαίτερα όσον αφορά την ενοποίηση, επίδειξη και επικύρωση τεχνολογιών που συμβάλλουν: α) στην αύξηση της αποδοτικότητας των καυσίμων των αεροσκαφών, μειώνοντας με αυτόν τον τρόπο τις εκπομπές CO2 κατά 20 % έως 30 % σε σύγκριση με τα αεροσκάφη τεχνολογίας αιχμής που θα εισέλθουν στην κυκλοφορία από το 2014· β) στη μείωση των εκπομπών NOx και θορύβου κατά 20 % έως 30 % σε σύγκριση με τα αεροσκάφη τεχνολογίας αιχμής που εισέρχονται στην κυκλοφορία από το 2014. Άρθρο 3 Χρηματοδοτική συνεισφορά της Ένωσης 1. Η μέγιστη χρηματοδοτική συνεισφορά της Ένωσης, συμπεριλαμβανομένων των πιστώσεων ΕΖΕΣ, στην κοινή επιχείρηση Clean Sky 2 για την κάλυψη διοικητικών και επιχειρησιακών δαπανών ανέρχεται σε 1,8 δισεκατομμύρια ευρώ. Η συνεισφορά καταβάλλεται από τις πιστώσεις που διατίθενται από τον γενικό προϋπολογισμό της Ένωσης στο πλαίσιο του ειδικού προγράμματος υλοποίησης του προγράμματος πλαισίου «Ορίζοντας 2020» σύμφωνα με το άρθρο 58 παράγραφος 1 στοιχείο γ) σημείο iv) και τα άρθρα 60 και 61 του κανονισμού (ΕΕ, Ευρατόμ) αριθ. 966/2012 για τους οργανισμούς που αναφέρονται στο άρθρο 209 του εν λόγω κανονισμού. 2. Οι λεπτομερείς όροι της χρηματοδοτικής συνεισφοράς της Ένωσης καθορίζονται μέσω συμφωνίας ανάθεσης και μέσω ετήσιων συμφωνιών μεταφοράς κονδυλίων, οι οποίες συνάπτονται μεταξύ της Επιτροπής, εξ ονόματος της Ένωσης, και της κοινής επιχείρησης Clean Sky 2. 3. Η συμφωνία ανάθεσης που αναφέρεται στην παράγραφο 2 καλύπτει τα ζητήματα που περιέχονται στο άρθρο 58 παράγραφος 3 και στα άρθρα 60 και 61 του κανονισμού (ΕΕ, Ευρατόμ) αριθ. 966/2012 και στο άρθρο 40 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής, καθώς επίσης, μεταξύ άλλων, τα ακόλουθα: α) τις απαιτήσεις για τη συνεισφορά της κοινής επιχείρησης Clean Sky 2 όσον αφορά τους σχετικούς δείκτες επιδόσεων που αναφέρονται στο παράρτημα ΙΙ της απόφασης αριθ. …/ΕΕ [ειδικό πρόγραμμα υλοποίησης του προγράμματος πλαισίου «Ορίζοντας 2020»]· β) τις απαιτήσεις για τη συνεισφορά της κοινής επιχείρησης Clean Sky 2 στο πλαίσιο της παρακολούθησης που αναφέρεται στο παράρτημα ΙΙΙ της απόφασης αριθ. …/ΕΕ [ειδικό πρόγραμμα υλοποίησης του προγράμματος πλαισίου «Ορίζοντας 2020»]· γ) τους ειδικούς δείκτες επιδόσεων που σχετίζονται με τη λειτουργία της κοινής επιχείρησης Clean Sky 2· δ) τις ρυθμίσεις σχετικά με την παροχή των αναγκαίων δεδομένων ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της όσον αφορά τη διάδοση και την υποβολή εκθέσεων· ε) τη χρήση και τις μεταβολές όσον αφορά τους ανθρώπινους πόρους, ιδίως τις προσλήψεις ανά ομάδα καθηκόντων, βαθμό και κατηγορία, τις ανακατατάξεις υπαλλήλων και τυχόν τροποποιήσεις στον αριθμό των μελών του προσωπικού. Άρθρο 4 Συνεισφορές άλλων μελών πλην της Ένωσης 1. Τα άλλα μέλη της κοινής επιχείρησης Clean Sky 2 πλην της Ένωσης καταβάλλουν ή μεριμνούν ώστε οι οντότητες που τα απαρτίζουν να καταβάλουν συνολική συνεισφορά ύψους τουλάχιστον 2,25 δισεκατομμυρίων ευρώ κατά το χρονικό διάστημα που καθορίζεται στο άρθρο 1. 2. Η συνεισφορά που αναφέρεται στην παράγραφο 1 συνίσταται στα ακόλουθα: α) συνεισφορές προς την κοινή επιχείρηση Clean Sky 2, όπως προβλέπεται στο άρθρο 15 παράγραφος 2 και στο άρθρο 15 παράγραφος 3 στοιχείο β) του καταστατικού που παρατίθεται στο παράρτημα I· β) συνεισφορές σε είδος, ύψους τουλάχιστον 990 εκατομμυρίων ευρώ από τα άλλα μέλη πλην της Ένωσης ή συνδεδεμένες με αυτά οντότητες, κατά το χρονικό διάστημα που ορίζεται στο άρθρο 1, για την κάλυψη των δαπανών που επωμίζονται κατά την άσκηση συμπληρωματικών δραστηριοτήτων εκτός του προγράμματος εργασίας της κοινής επιχείρησης Clean Sky 2, οι οποίες συμβάλλουν στους στόχους της κοινής τεχνολογικής πρωτοβουλίας Clean Sky. Επιτρέπεται η παροχή στήριξης για τις εν λόγω δαπάνες από άλλα προγράμματα χρηματοδότησης της Ένωσης, τηρουμένων των εφαρμοστέων κανόνων και διαδικασιών. Στις περιπτώσεις αυτές, η χρηματοδότηση της Ένωσης δεν υποκαθιστά τις συνεισφορές σε είδος των άλλων μελών πλην της Ένωσης ή των συνδεδεμένων οντοτήτων τους. Οι δαπάνες που αναφέρονται στο στοιχείο β) δεν είναι επιλέξιμες για χρηματοδοτική στήριξη από την κοινή επιχείρηση Clean Sky 2. Οι αντίστοιχες δραστηριότητες προσδιορίζονται σε σχέδιο συμπληρωματικών δραστηριοτήτων, στο οποίο αναγράφεται η εκτιμώμενη αξία των σχετικών συνεισφορών. 3. Τα άλλα μέλη της κοινής επιχείρησης Clean Sky 2 πλην της Ένωσης υποβάλλουν στο διοικητικό συμβούλιο της κοινής επιχείρησης Clean Sky 2 έως την 31η Ιανουαρίου κάθε έτους έκθεση σχετικά με την αξία των προβλεπόμενων στην παράγραφο 2 συνεισφορών που καταβλήθηκαν κατά τη διάρκεια καθενός από τα προηγούμενα οικονομικά έτη. 4. Για τους σκοπούς της αποτίμησης των συνεισφορών που αναφέρονται στο στοιχείο β) της παραγράφου 2 και στο άρθρο 15 παράγραφος 3 στοιχείο β) του καταστατικού που παρατίθεται στο παράρτημα I, οι δαπάνες προσδιορίζονται σύμφωνα με τις συνήθεις πρακτικές λογιστικής καταγραφής κόστους των αντίστοιχων οντοτήτων, τα εφαρμοστέα λογιστικά πρότυπα της χώρας εγκατάστασης της εκάστοτε οντότητας και τα ισχύοντα διεθνή λογιστικά πρότυπα / διεθνή πρότυπα χρηματοοικονομικής αναφοράς. Οι δαπάνες πιστοποιούνται από ανεξάρτητο εξωτερικό ελεγκτή που διορίζεται από την οικεία οντότητα. Η αποτίμηση των συνεισφορών επαληθεύεται από την κοινή επιχείρηση Clean Sky 2. Στις περιπτώσεις που εξακολουθούν να υφίστανται αβεβαιότητες, μπορεί να πραγματοποιηθεί σχετικός έλεγχος από την κοινή επιχείρηση Clean Sky 2. 5. Η Επιτροπή δύναται να διακόψει, να μειώσει κατ’ αναλογία ή να αναστείλει τη χρηματοδοτική συνεισφορά της Ένωσης προς την κοινή επιχείρηση Clean Sky 2 ή να κινήσει τη διαδικασία διάλυσης που αναφέρεται στο άρθρο 24 παράγραφος 2 του καταστατικού που παρατίθεται στο παράρτημα I, εφόσον τα αντίστοιχα μέλη ή οι συνδεδεμένες οντότητές τους δεν καταβάλλουν καθόλου, καταβάλλουν μόνο εν μέρει ή καταβάλλουν καθυστερημένα τις συνεισφορές που αναφέρονται στην παράγραφο 2. Άρθρο 5 Δημοσιονομικοί κανόνες Η κοινή επιχείρηση Clean Sky 2 θεσπίζει τους ειδικούς δημοσιονομικούς κανόνες της σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012 και τον κανονισμό (ΕΕ) αριθ. … [κατ’ εξουσιοδότηση κανονισμός σχετικά με τον πρότυπο δημοσιονομικό κανονισμό για τις ΣΔΙΤ]. Άρθρο 6 Προσωπικό 1. Ο κανονισμός υπηρεσιακής κατάστασης των υπαλλήλων και το καθεστώς που εφαρμόζεται επί του λοιπού προσωπικού της Ευρωπαϊκής Ένωσης, όπως καθορίζονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68[16] του Συμβουλίου, και οι κανόνες που θεσπίστηκαν κατόπιν συμφωνίας μεταξύ των θεσμικών οργάνων της Ένωσης για την έναρξη ισχύος του εν λόγω κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού εφαρμόζονται στο προσωπικό που απασχολείται από την κοινή επιχείρηση Clean Sky 2. 2. Το διοικητικό συμβούλιο ασκεί, όσον αφορά το προσωπικό της κοινής επιχείρησης Clean Sky 2, τις αρμοδιότητες που ανατίθενται βάσει του κανονισμού υπηρεσιακής κατάστασης στην αρμόδια για τους διορισμούς αρχή και βάσει του καθεστώτος που εφαρμόζεται στο λοιπό προσωπικό στην αρμόδια για τη σύναψη συμβάσεων πρόσληψης αρχή (εφεξής οι «αρμοδιότητες της αρμόδιας για τους διορισμούς αρχής»). Το διοικητικό συμβούλιο εκδίδει σύμφωνα με το άρθρο 110 του κανονισμού υπηρεσιακής κατάστασης των υπαλλήλων απόφαση, δυνάμει του άρθρου 2 παράγραφος 1 του κανονισμού υπηρεσιακής κατάστασης των υπαλλήλων και του άρθρου 6 του καθεστώτος που εφαρμόζεται στο λοιπό προσωπικό, με την οποία αναθέτει στον εκτελεστικό διευθυντή τις αντίστοιχες αρμοδιότητες που ανήκουν στην αρμόδια για τους διορισμούς αρχή και καθορίζει τις προϋποθέσεις υπό τις οποίες μπορεί να ανασταλεί η εν λόγω ανάθεση αρμοδιοτήτων. Ο εκτελεστικός διευθυντής έχει το δικαίωμα να μεταβιβάζει περαιτέρω τις εν λόγω αρμοδιότητες. Όταν το επιβάλλουν εξαιρετικές περιστάσεις, το διοικητικό συμβούλιο δύναται, με την έκδοση απόφασης, να αναστείλει προσωρινά την ανάθεση στον εκτελεστικό διευθυντή των αρμοδιοτήτων που ανήκουν στην αρμόδια για τους διορισμούς αρχή και των αρμοδιοτήτων που ο τελευταίος μεταβίβασε περαιτέρω, και να τις ασκήσει το ίδιο ή να τις αναθέσει σε ένα από τα μέλη του ή σε άλλο μέλος του προσωπικού της κοινής επιχείρησης πλην του εκτελεστικού διευθυντή. 3. Το διοικητικό συμβούλιο θεσπίζει κατάλληλους εκτελεστικούς κανόνες του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό, σύμφωνα με το άρθρο 110 του κανονισμού υπηρεσιακής κατάστασης. 4. Οι πόροι σε προσωπικό καθορίζονται στον πίνακα προσωπικού της κοινής επιχείρησης Clean Sky 2, στον οποίο αναγράφεται ο αριθμός των θέσεων έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων, εκφρασμένοι σε ισοδύναμα πλήρους απασχόλησης, σύμφωνα με τον ετήσιο προϋπολογισμό. 5. Το προσωπικό της κοινής επιχείρησης Clean Sky 2 απαρτίζεται από έκτακτο προσωπικό και συμβασιούχους υπαλλήλους. 6. Όλες οι δαπάνες προσωπικού βαρύνουν την κοινή επιχείρηση Clean Sky 2. Άρθρο 7 Αποσπασμένοι εθνικοί εμπειρογνώμονες και πρακτικά ασκούμενοι 1. Η κοινή επιχείρηση Clean Sky 2 δύναται να κάνει χρήση αποσπασμένων εθνικών εμπειρογνωμόνων και πρακτικά ασκούμενων που δεν απασχολούνται από την κοινή επιχείρηση. Ο αριθμός των αποσπασμένων εθνικών εμπειρογνωμόνων, εκφρασμένος σε ισοδύναμα πλήρους απασχόλησης, προστίθεται στα πληροφοριακά στοιχεία σχετικά με το προσωπικό, όπως αναφέρεται στο άρθρο 6 παράγραφος 4 του παρόντος κανονισμού, σύμφωνα με τον ετήσιο προϋπολογισμό. 2. Το διοικητικό συμβούλιο εκδίδει απόφαση με την οποία καθορίζονται οι κανόνες για την απόσπαση εθνικών εμπειρογνωμόνων στην κοινή επιχείρηση Clean Sky 2 και για τη χρήση πρακτικά ασκούμενων. Άρθρο 8 Προνόμια και ασυλίες Στην κοινή επιχείρηση Clean Sky 2 και στο προσωπικό της εφαρμόζεται το πρωτόκολλο περί των προνομίων και ασυλιών της Ένωσης. Άρθρο 9 Ευθύνη της κοινής επιχείρησης Clean Sky 2 1. Η συμβατική ευθύνη της κοινής επιχείρησης Clean Sky 2 διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία, απόφαση ή σύμβαση δίκαιο. 2. Στην περίπτωση εξωσυμβατικής ευθύνης, η κοινή επιχείρηση Clean Sky 2 αποκαθιστά οποιαδήποτε βλάβη προκαλεί το προσωπικό της κατά την εκτέλεση των καθηκόντων του, σύμφωνα με τις κοινές γενικές αρχές των νομοθεσιών των κρατών μελών. 3. Τυχόν πληρωμές εκ μέρους της κοινής επιχείρησης Clean Sky 2 συνεπεία της αναφερόμενης στις παραγράφους 1 και 2 ευθύνης, καθώς και τα έξοδα και οι δαπάνες που συνεπάγεται, θεωρούνται δαπάνες της κοινής επιχείρησης Clean Sky 2 και καλύπτονται από τους πόρους της κοινής επιχείρησης Clean Sky 2. 4. Η κοινή επιχείρηση Clean Sky 2 είναι μόνη υπεύθυνη για την εκπλήρωση των υποχρεώσεών της. Άρθρο 10 Δικαιοδοσία του Δικαστηρίου και εφαρμοστέο δίκαιο 1. Το Δικαστήριο είναι αρμόδιο να αποφαίνεται υπό τους όρους που προβλέπονται στη Συνθήκη, καθώς και στις ακόλουθες περιπτώσεις: α) σε οποιαδήποτε διαφορά μεταξύ των μελών, η οποία είναι συναφής με το αντικείμενο του παρόντος κανονισμού· β) δυνάμει οποιασδήποτε ρήτρας διαιτησίας που περιλαμβάνεται σε συμφωνίες, αποφάσεις ή συμβάσεις που συνάπτονται από την κοινή επιχείρηση Clean Sky 2· γ) σε διαφορές που αφορούν την αποζημίωση βλαβών που έχουν προκαλέσει υπάλληλοι της κοινής επιχείρησης Clean Sky 2 κατά την εκτέλεση των καθηκόντων τους· δ) σε οποιαδήποτε διαφορά μεταξύ της κοινής επιχείρησης Clean Sky 2 και των υπαλλήλων της εντός των ορίων και υπό τους όρους που προβλέπονται στον κανονισμό υπηρεσιακής κατάστασης των υπαλλήλων και στο καθεστώς που εφαρμόζεται επί του λοιπού προσωπικού της Ευρωπαϊκής Ένωσης. 2. Για κάθε θέμα που δεν καλύπτεται από τον παρόντα κανονισμό ή από άλλες νομοθετικές πράξεις της Ένωσης εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης Clean Sky 2. Άρθρο 11 Αξιολόγηση 1. Έως τις 31 Δεκεμβρίου 2017, η Επιτροπή διενεργεί ενδιάμεση αξιολόγηση της κοινής επιχείρησης Clean Sky 2. Η Επιτροπή διαβιβάζει έως τις 30 Ιουνίου 2018 στο Ευρωπαϊκό Κοινοβούλιο και στο Συμβούλιο τα συμπεράσματα της αξιολόγησης, συνοδευόμενα από τις παρατηρήσεις της. 2. Βάσει των συμπερασμάτων της ενδιάμεσης αξιολόγησης που αναφέρονται στην παράγραφο 1, η Επιτροπή δύναται να ενεργήσει σύμφωνα με το άρθρο 4 παράγραφος 5 ή να λάβει οποιαδήποτε άλλα κατάλληλα μέτρα. 3. Εντός έξι μηνών από τη διάλυση της κοινής επιχείρησης Clean Sky 2, αλλά το αργότερο δύο έτη μετά την έναρξη της διαδικασίας διάλυσης που αναφέρεται στο άρθρο 24 του καταστατικού που παρατίθεται στο παράρτημα Ι, η Επιτροπή διενεργεί τελική αξιολόγηση της κοινής επιχείρησης Clean Sky 2. Τα αποτελέσματα της εν λόγω τελικής αξιολόγησης διαβιβάζονται στο Ευρωπαϊκό Κοινοβούλιο και το Συμβούλιο. Άρθρο 12 Απαλλαγή 1. Η απαλλαγή ως προς την εκτέλεση του προϋπολογισμού όσον αφορά τη χρηματοδοτική συνεισφορά της Ένωσης στην κοινή επιχείρηση Clean Sky 2 εντάσσεται στο πλαίσιο της απαλλαγής που χορηγείται στην Επιτροπή από το Ευρωπαϊκό Κοινοβούλιο, κατόπιν σύστασης του Συμβουλίου, σύμφωνα με την προβλεπόμενη διαδικασία στο άρθρο 319 της Συνθήκης. 2. Η κοινή επιχείρηση Clean Sky 2 συνεργάζεται πλήρως με τα θεσμικά όργανα που συμμετέχουν στη διαδικασία για τη χορήγηση απαλλαγής και παρέχει, εφόσον συντρέχει λόγος, κάθε απαιτούμενη πρόσθετη πληροφορία. Στο πλαίσιο αυτό, ενδέχεται να της ζητηθεί να εκπροσωπείται στις συνεδριάσεις με τα αρμόδια θεσμικά όργανα ή τους αρμόδιους οργανισμούς και να επικουρεί στο έργο του τον κύριο διατάκτη της Επιτροπής. Άρθρο 13 Εκ των υστέρων έλεγχοι 1. Οι εκ των υστέρων έλεγχοι των δαπανών για τις έμμεσες δράσεις διενεργούνται από την κοινή επιχείρηση Clean Sky 2 σύμφωνα με το άρθρο 23 του κανονισμού (ΕΕ) αριθ. … [το πρόγραμμα πλαίσιο «Ορίζοντας 2020»] στο πλαίσιο των έμμεσων δράσεων του προγράμματος πλαισίου «Ορίζοντας 2020». 2. Για λόγους συνοχής, η Επιτροπή δύναται να αποφασίσει να διενεργήσει τους ελέγχους που αναφέρονται στην παράγραφο 1. Άρθρο 14 Προστασία των οικονομικών συμφερόντων των μελών 1. Με την επιφύλαξη του άρθρου 20 παράγραφος 4 του καταστατικού που παρατίθεται στο παράρτημα Ι, η κοινή επιχείρηση Clean Sky 2 εκχωρεί, τόσο σε υπαλλήλους της Επιτροπής και σε λοιπά εξουσιοδοτημένα από την ίδια πρόσωπα όσο και στο Ελεγκτικό Συνέδριο, πρόσβαση στους χώρους και τις εγκαταστάσεις της, καθώς και σε όλα τα πληροφοριακά στοιχεία, συμπεριλαμβανομένων των πληροφοριών σε ηλεκτρονική μορφή, που είναι απαραίτητα για τη διενέργεια των ελέγχων τους. 2. Η Ευρωπαϊκή Υπηρεσία Καταπολέμησης της Απάτης (OLAF) δύναται να διεξάγει έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες που προβλέπονται στον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[17] και τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[18], με στόχο την εξακρίβωση του κατά πόσον υπήρξε απάτη, διαφθορά ή άλλη παράνομη δραστηριότητα η οποία θίγει τα οικονομικά συμφέροντα της Ένωσης σε σχέση με οιαδήποτε συμφωνία, απόφαση ή σύμβαση χρηματοδοτούμενη στο πλαίσιο του παρόντος κανονισμού. 3. Με την επιφύλαξη των παραγράφων 1 και 2, οι συμβάσεις, οι συμφωνίες και οι αποφάσεις που προκύπτουν από την εφαρμογή του παρόντος κανονισμού περιέχουν διατάξεις οι οποίες εξουσιοδοτούν ρητά την Επιτροπή, την κοινή επιχείρηση Clean Sky 2, το Ελεγκτικό Συνέδριο και την OLAF να διενεργούν τους ελέγχους και τις έρευνες που αναφέρονται ανωτέρω, σύμφωνα με τις αντίστοιχες αρμοδιότητές τους. 4. Η κοινή επιχείρηση Clean Sky 2 διασφαλίζει την επαρκή προστασία των οικονομικών συμφερόντων των μελών της, διενεργώντας η ίδια κατάλληλους εσωτερικούς και εξωτερικούς ελέγχους ή αναθέτοντας τη διενέργεια τέτοιων ελέγχων. 5. Η κοινή επιχείρηση Clean Sky 2 προσχωρεί στη διοργανική συμφωνία, της 25ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την OLAF[19]. Η κοινή επιχείρηση Clean Sky 2 θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF. Άρθρο 15 Εμπιστευτικότητα Με την επιφύλαξη του άρθρου 16, η κοινή επιχείρηση Clean Sky 2 εξασφαλίζει την προστασία ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της ή των συμμετεχόντων σε δραστηριότητες της κοινής επιχείρησης Clean Sky 2. Άρθρο 16 Διαφάνεια 1. Στα έγγραφα που βρίσκονται στην κατοχή της κοινής επιχείρησης Clean Sky 2 εφαρμόζεται ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής[20]. 2. Το διοικητικό συμβούλιο δύναται να θεσπίσει τις πρακτικές ρυθμίσεις για την εφαρμογή του κανονισμού (ΕΚ) αριθ. 1049/2001. 3. Με την επιφύλαξη του άρθρου 10, οι αποφάσεις που λαμβάνει η κοινή επιχείρηση Clean Sky 2 δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή, σύμφωνα με τους όρους που προβλέπονται στο άρθρο 228 της Συνθήκης. 4. Η κοινή επιχείρηση Clean Sky 2 θεσπίζει τις πρακτικές ρυθμίσεις εφαρμογής του κανονισμού (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα[21]. Άρθρο 17 Κανόνες συμμετοχής και διάδοσης Ο κανονισμός (ΕΕ) αριθ. … [κανόνες συμμετοχής και διάδοσης του «Ορίζων 2020»] εφαρμόζεται στις δράσεις που χρηματοδοτούνται από την κοινή επιχείρηση Clean Sky 2. Σύμφωνα με τον εν λόγω κανονισμό, η κοινή επιχείρηση Clean Sky 2 θεωρείται φορέας χρηματοδότησης και παρέχει χρηματοδοτική στήριξη σε έμμεσες δράσεις, όπως προβλέπεται στο άρθρο 2 του καταστατικού που παρατίθεται στο παράρτημα Ι. Άρθρο 18 Στήριξη από το κράτος υποδοχής Μεταξύ της κοινής επιχείρησης Clean Sky 2 και του κράτους στο οποίο βρίσκεται η έδρα της μπορεί να συναφθεί διοικητική συμφωνία όσον αφορά τα προνόμια και τις ασυλίες και τη λοιπή στήριξη που πρόκειται να προσφέρει το εν λόγω κράτος στην κοινή επιχείρηση Clean Sky 2. Άρθρο 19 Κατάργηση και μεταβατικές διατάξεις 1. Ο κανονισμός (ΕΚ) αριθ. 71/2008 καταργείται από την 1η Ιανουαρίου 2014. 2. Με την επιφύλαξη της παραγράφου 1, οι δράσεις που δρομολογήθηκαν δυνάμει του κανονισμού (ΕΚ) αριθ. 71/2008 και οι οικονομικές υποχρεώσεις που αφορούν τις εν λόγω δράσεις εξακολουθούν να διέπονται από τον εν λόγω κανονισμό έως την ολοκλήρωσή τους. Οι δράσεις που προκύπτουν ύστερα από προσκλήσεις υποβολής προτάσεων, οι οποίες προβλέπονται στα ετήσια σχέδια υλοποίησης που εγκρίνονται δυνάμει του κανονισμού (ΕΚ) αριθ. 71/2008 επίσης θεωρούνται ως δράσεις που δρομολογούνται δυνάμει του εν λόγω κανονισμού. Η ενδιάμεση αξιολόγηση που αναφέρεται στο άρθρο 11 παράγραφος 1 περιλαμβάνει τελική αξιολόγηση των δραστηριοτήτων της κοινής επιχείρησης Clean Sky δυνάμει του κανονισμού (ΕΚ) αριθ. 71/2008. 3. Ο παρών κανονισμός δεν θίγει τα δικαιώματα και τις υποχρεώσεις του προσωπικού που απασχολείται δυνάμει του κανονισμού (ΕΚ) αριθ. 71/2008. Οι συμβάσεις εργασίας του προσωπικού που αναφέρεται στο πρώτο εδάφιο μπορούν να ανανεωθούν δυνάμει του παρόντος κανονισμού σύμφωνα με τον κανονισμό υπηρεσιακής κατάστασης των υπαλλήλων. Ειδικότερα, ο εκτελεστικός διευθυντής που διορίζεται βάσει του κανονισμού (ΕΚ) αριθ. 71/2008 αναλαμβάνει, για το υπόλοιπο της θητείας του, τα προβλεπόμενα από τον παρόντα κανονισμό καθήκοντα εκτελεστικού διευθυντή από την 1η Ιανουαρίου 2014. Οι λοιποί όροι της σύμβασης διατηρούνται ως έχουν. 4. Εάν δεν συμφωνείται διαφορετικά μεταξύ των μελών κατ’ εφαρμογή του κανονισμού (ΕΚ) αριθ. 71/2008, το σύνολο των δικαιωμάτων και των υποχρεώσεων, συμπεριλαμβανομένων των περιουσιακών στοιχείων, των οφειλών ή των υποχρεώσεων των μελών δυνάμει του εν λόγω κανονισμού, μεταβιβάζονται στα μέλη δυνάμει του παρόντος κανονισμού. 5. Τυχόν αχρησιμοποίητες πιστώσεις δυνάμει του κανονισμού (ΕΚ) αριθ. 71/2008 μεταφέρονται στην κοινή επιχείρηση Clean Sky 2. Άρθρο 20 Έναρξη ισχύος Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Συμβούλιο Ο Πρόεδρος ΠΑΡΑΡΤΗΜΑ 1 - ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ CLEAN SKY 2 1- Ορισμοί α) Ως «εταίρος» νοείται νομική οντότητα που έχει επιλεγεί δυνάμει του κανονισμού (ΕΚ) αριθ. 71/2008 και έχει αποδεχθεί το παρόν καταστατικό με υπογραφή υποστηρικτικής επιστολής και της οποίας η ιδιότητα μέλους παύει να ισχύει με την ολοκλήρωση των δράσεων στις οποίες συμμετέχει και οι οποίες έχουν αρχίσει να υλοποιούνται δυνάμει του κανονισμού (ΕΚ) αριθ. 71/2008, και το αργότερο στις 31 Δεκεμβρίου 2017· β) ως «κύριος συνεργάτης» νοείται νομική οντότητα που συμμετέχει σε ΠΕΟΤ ή σε ΠΕΚΑ ή σε εγκάρσιες δραστηριότητες, η οποία επιλέγεται κατόπιν πρόσκλησης υποβολής προτάσεων, όπως ορίζεται στο άρθρο 4 παράγραφος 2, και η οποία έχει αποδεχθεί το παρόν καταστατικό με την υπογραφή υποστηρικτικής επιστολής· γ) ως «ΠΕΚΑ» νοείται μία εκ των πλατφορμών επίδειξης καινοτόμων αεροσκαφών που προσδιορίζονται στο άρθρο 11· δ) ως «ΠΕΟΤ» νοείται πρόγραμμα επίδειξης ολοκληρωμένης τεχνολογίας που προσδιορίζεται στο άρθρο 11· ε) ως «επικεφαλής» νοείται συνεπικεφαλής ενός εκ των ΠΕΟΤ ή ΠΕΚΑ ή εγκάρσιων δραστηριοτήτων· στ) ως «συμμετέχουσα συνδεδεμένη οντότητα» νοείται συνδεδεμένη οντότητα όπως ορίζεται στο άρθρο 2 παράγραφος 1 του κανονισμού ... [κανόνες συμμετοχής του «Ορίζων 2020»], η οποία επιτελεί δραστηριότητες του συναφούς επικεφαλής ΠΕΟΤ, εταίρου ή κύριου συνεργάτη σύμφωνα με τους όρους και τις προϋποθέσεις που παρατίθενται στις συναφείς συμφωνίες ή αποφάσεις επιχορήγησης· ζ) ως «εγκάρσιες δραστηριότητες» (ΕΔ) νοούνται δράσεις που παρουσιάζουν ενδιαφέρον για περισσότερα του ενός ΠΕΟΤ και/ή ΠΕΚΑ και για τις οποίες απαιτείται συντονισμός και διαχείριση μεταξύ των ΠΕΟΤ και/ή ΠΕΚΑ για τη βέλτιστη υλοποίηση των συνολικών στόχων της Clean Sky· η) ως «ΑΤ» νοείται ο αξιολογητής τεχνολογιών. 2 - Καθήκοντα Η κοινή επιχείρηση Clean Sky 2 εκτελεί τα ακόλουθα καθήκοντα: α) παρέχει χρηματοδοτική στήριξη σε έμμεσες δράσεις έρευνας και καινοτομίας, κυρίως με τη μορφή επιχορηγήσεων· β) συνδέει μια σειρά ΠΕΟΤ και ΠΕΚΑ με την υποστήριξη εγκάρσιων δραστηριοτήτων, με έμφαση στις καινοτόμες τεχνολογίες και στην ανάπτυξη συστημάτων επίδειξης πλήρους κλίμακας· γ) εστιάζει τις προσπάθειες, στο πλαίσιο των ΠΕΟΤ, των ΠΕΚΑ και των εγκάρσιων δραστηριοτήτων, σε καίρια παραδοτέα, ικανά να συμβάλουν στην επίτευξη των περιβαλλοντικών στόχων και των στόχων ανταγωνιστικότητας της Ένωσης· δ) βελτιώνει τη διαδικασία επιβεβαίωσης τεχνολογιών με σκοπό τον εντοπισμό και την άρση των φραγμών στη μελλοντική διείσδυσή τους στην αγορά· ε) συγκεντρώνει τις απαιτήσεις των χρηστών ώστε να προσανατολίσει τις επενδύσεις σε έρευνα και ανάπτυξη για επιχειρησιακές και εμπορικά αξιοποιήσιμες λύσεις· στ) εξασφαλίζει την ανάθεση δημόσιων συμβάσεων, εφόσον κρίνεται σκόπιμο, μέσω προσκλήσεων υποβολής προσφορών· ζ) εξασφαλίζει τους αναγκαίους δημόσιους και ιδιωτικούς χρηματοδοτικούς πόρους· η) εξασφαλίζει τη σύνδεση με τις εθνικές και τις διεθνείς δραστηριότητες που διεξάγονται στο τεχνικό πεδίο δραστηριότητας της κοινής επιχείρησης Clean Sky 2, ιδίως με την κοινή επιχείρηση SESAR[22]· θ) προάγει τη συμμετοχή ΜΜΕ στις δραστηριότητές της, σύμφωνα με τους στόχους του 7ου προγράμματος πλαισίου και του προγράμματος πλαισίου «Ορίζοντας 2020»· ι) αναπτύσσει στενή συνεργασία και εξασφαλίζει συντονισμό με τις σχετικές ευρωπαϊκές (ιδίως δυνάμει των προγραμμάτων πλαισίων), εθνικές και διακρατικές δραστηριότητες. ια) ασκεί δραστηριότητες ενημέρωσης, επικοινωνίας, αξιοποίησης και διάδοσης μέσω της κατ’ αναλογία εφαρμογής των διατάξεων του άρθρου 22 του κανονισμού (ΕΕ) αριθ. …/2013 [πρόγραμμα πλαίσιο «Ορίζοντας 2020»]· ιβ) επιτελεί οιοδήποτε άλλο καθήκον απαιτείται για την επίτευξη των στόχων που καθορίζονται στο άρθρο 2 του παρόντος κανονισμού. 3 - Μέλη 1. Τα μέλη της κοινής επιχείρησης Clean Sky 2 είναι τα ακόλουθα: α) η Ένωση, εκπροσωπούμενη από την Επιτροπή, β) μετά την αποδοχή του παρόντος καταστατικού μέσω υποστηρικτικής επιστολής, οι επικεφαλής και οι εταίροι όπως παρατίθενται στο παράρτημα ΙΙ του παρόντος κανονισμού καθώς και οι κύριοι συνεργάτες που θα επιλεγούν βάσει του άρθρου 4 παράγραφος 2. 2. Τα λοιπά μέλη της κοινής επιχείρησης Clean Sky 2 πλην της Ένωσης αναφέρονται ως «μέλη από τον ιδιωτικό τομέα». 4 - Μεταβολές της σύνθεσης 1. Οιαδήποτε νομική οντότητα εγκατεστημένη σε κράτος μέλος ή σε χώρα συνδεδεμένη με το πρόγραμμα πλαίσιο «Ορίζοντας 2020» δύναται να ζητήσει να γίνει κύριος συνεργάτης της κοινής επιχείρησης Clean Sky 2 σύμφωνα με την παράγραφο 2, υπό τον όρο ότι συνεισφέρει στη χρηματοδότηση που αναφέρεται στο άρθρο 15 για την επίτευξη των στόχων της κοινής επιχείρησης Clean Sky 2 που ορίζονται στο άρθρο 2 του παρόντος κανονισμού και αποδέχεται το καταστατικό της κοινής επιχείρησης Clean Sky 2. 2. Οι κύριοι συνεργάτες της κοινής επιχείρησης Clean Sky 2 και οι συνδεδεμένες με αυτούς οντότητες επιλέγονται μέσω ανοικτής, ανταγωνιστικής πρόσκλησης υποβολής προτάσεων που δεν εισάγει διακρίσεις και υπόκεινται σε ανεξάρτητη αξιολόγηση. Οι προσκλήσεις διοργανώνονται βάσει των αναγκών για βασικές δεξιότητες για την υλοποίηση του προγράμματος. Δημοσιεύονται στον δικτυακό τόπο της Clean Sky και μέσω της ομάδας εκπροσώπων των κρατών κοινοποιούνται και σε άλλους διαύλους επικοινωνίας ώστε να διασφαλίζεται η ευρύτερη δυνατή συμμετοχή. 3. Οποιοδήποτε μέλος δύναται να παραιτηθεί από την ιδιότητα του μέλους της κοινής επιχείρησης Clean Sky 2. Η παραίτηση καθίσταται οριστική και ανέκκλητη έξι μήνες μετά τη σχετική κοινοποίηση προς τα υπόλοιπα μέλη, οπότε το αποχωρούν μέλος απαλλάσσεται από όλες τις υποχρεώσεις πλην των υποχρεώσεων που έχει εγκρίνει ή αναλάβει η κοινή επιχείρηση Clean Sky 2 πριν από την παραίτηση. 4. Η ιδιότητα μέλους της κοινής επιχείρησης Clean Sky 2 δεν μεταβιβάζεται σε τρίτους χωρίς προηγούμενη συγκατάθεση του διοικητικού συμβουλίου. 5. Κατόπιν οποιασδήποτε μεταβολής στη σύνθεση των μελών της δυνάμει του παρόντος άρθρου, η κοινή επιχείρηση Clean Sky 2 δημοσιεύει αμέσως στον δικτυακό της τόπο επικαιροποιημένο κατάλογο των μελών της κοινής επιχείρησης Clean Sky 2 με την ημερομηνία της αντίστοιχης μεταβολής. 6. Η ιδιότητα μέλους των εταίρων παύει να ισχύει αυτομάτως με την ολοκλήρωση των δράσεων που έχουν δρομολογηθεί δυνάμει του κανονισμού (ΕΚ) αριθ. 71/2008 στις οποίες συμμετέχουν και το αργότερο στις 31 Δεκεμβρίου 2017. 5 - Οργάνωση της κοινής επιχείρησης Clean Sky 2 1. Τα όργανα της κοινής επιχείρησης Clean Sky 2 είναι: α) το διοικητικό συμβούλιο· β) ο εκτελεστικός διευθυντής· γ) οι διευθύνουσες επιτροπές· δ) η επιστημονική επιτροπή· ε) η ομάδα εκπροσώπων των κρατών. 2. Η επιστημονική επιτροπή και η ομάδα εκπροσώπων των κρατών είναι συμβουλευτικά όργανα της κοινής επιχείρησης Clean Sky 2. 6 - Σύνθεση του διοικητικού συμβουλίου Το διοικητικό συμβούλιο απαρτίζεται από τα ακόλουθα μέλη: α) έναν εκπρόσωπο της Επιτροπής· β) έναν εκπρόσωπο από έκαστο επικεφαλής εταίρο· γ) έναν εκπρόσωπο των εταίρων ή κύριων συνεργατών ανά ΠΕΟΤ· δ) έναν εκπρόσωπο των κύριων συνεργατών ανά ΠΕΚΑ. 7 – Λειτουργία του διοικητικού συμβουλίου 1. Ο εκπρόσωπος της Επιτροπής κατέχει το 50 % των δικαιωμάτων ψήφου. Η ψήφος της Επιτροπής είναι αδιαίρετη. Όλοι οι λοιποί εκπρόσωποι κατέχουν ίσο αριθμό ψήφων. Οι εκπρόσωποι καταβάλλουν κάθε δυνατή προσπάθεια για την επίτευξη συναίνεσης. Ελλείψει συναίνεσης, το διοικητικό συμβούλιο λαμβάνει τις αποφάσεις του με πλειοψηφία τουλάχιστον 75% του συνόλου των ψήφων, συμπεριλαμβανομένων των ψήφων των μελών που δεν παρίστανται. 2. Το διοικητικό συμβούλιο εκλέγει τον πρόεδρό του για θητεία δύο ετών. 3. Το διοικητικό συμβούλιο συνέρχεται σε τακτική συνεδρίαση τουλάχιστον δύο φορές ετησίως. Δύναται να συνέρχεται σε έκτακτη συνεδρίαση κατόπιν αιτήματος της Επιτροπής ή της πλειοψηφίας των εκπροσώπων των μελών από τον ιδιωτικό τομέα ή εφόσον το ζητήσει ο πρόεδρός του. Οι συνεδριάσεις του διοικητικού συμβουλίου συγκαλούνται από τον πρόεδρό του και πραγματοποιούνται κατά κανόνα στην έδρα της κοινής επιχείρησης Clean Sky 2. Ο εκτελεστικός διευθυντής έχει δικαίωμα συμμετοχής στις συσκέψεις, αλλά δεν διαθέτει δικαίωμα ψήφου. Ο πρόεδρος της ομάδας εκπροσώπων των κρατών δικαιούται να παρίσταται στις συνεδριάσεις του διοικητικού συμβουλίου ως παρατηρητής. Το διοικητικό συμβούλιο δύναται να προσκαλεί ως παρατηρητές στις συνεδριάσεις του και άλλα πρόσωπα, ιδίως εκπροσώπους περιφερειακών αρχών της Ένωσης. Οι εκπρόσωποι των μελών δεν φέρουν προσωπική ευθύνη για ενέργειες στις οποίες προβαίνουν υπό την ιδιότητά τους ως εκπροσώπων στο διοικητικό συμβούλιο. Το διοικητικό συμβούλιο καταρτίζει τον εσωτερικό του κανονισμό. Το διοικητικό συμβούλιο εγκρίνει, κατά περίπτωση, μεταβατικά μέτρα. 8 – Καθήκοντα του διοικητικού συμβουλίου 1. Το διοικητικό συμβούλιο φέρει τη συνολική ευθύνη για τις στρατηγικές κατευθύνσεις και τη λειτουργία της κοινής επιχείρησης Clean Sky 2 και επιβλέπει την υλοποίηση των δραστηριοτήτων της. 2. Το διοικητικό συμβούλιο επιτελεί ειδικότερα τα ακόλουθα καθήκοντα: α) αξιολογεί, κάνει δεκτές ή απορρίπτει αιτήσεις προσχώρησης νέων μελών σύμφωνα με το άρθρο 4 του καταστατικού· β) αποφασίζει τη διαγραφή από την κοινή επιχείρηση Clean Sky 2 οιουδήποτε μέλους το οποίο δεν τηρεί τις υποχρεώσεις του· γ) εγκρίνει τους δημοσιονομικούς κανόνες της κοινής επιχείρησης Clean Sky 2 σύμφωνα με το άρθρο 5 του παρόντος κανονισμού· δ) εγκρίνει τον ετήσιο προϋπολογισμό της κοινής επιχείρησης Clean Sky 2, συμπεριλαμβανομένου του πίνακα προσωπικού, στον οποίο αναγράφεται ο αριθμός των θέσεων εκτάκτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης· ε) ασκεί τις αρμοδιότητες της αρμόδιας για τους διορισμούς αρχής όσον αφορά το προσωπικό, σύμφωνα με το άρθρο 6 παράγραφος 2 του παρόντος κανονισμού· στ) διορίζει τον εκτελεστικό διευθυντή, παύει ή παρατείνει τη θητεία του, του παρέχει καθοδήγηση και παρακολουθεί τις επιδόσεις του· ζ) εγκρίνει, κατόπιν σύστασης του εκτελεστικού διευθυντή, το οργανόγραμμα του γραφείου προγράμματος το οποίο αναφέρεται στο άρθρο 10 παράγραφος 5 του καταστατικού· η) εγκρίνει το πρόγραμμα εργασίας και τις αντίστοιχες προβλέψεις δαπανών που προτείνει ο εκτελεστικός διευθυντής βάσει των γνωμοδοτήσεων της επιστημονικής επιτροπής και της ομάδας εκπροσώπων των κρατών· θ) εγκρίνει το σχέδιο συμπληρωματικών δραστηριοτήτων που αναφέρεται στο άρθρο 4 παράγραφος 2 στοιχείο β) του παρόντος κανονισμού, κατόπιν πρότασης των μελών από τον ιδιωτικό τομέα και κατόπιν διαβούλευσης, κατά περίπτωση, με ad hoc συμβουλευτική ομάδα· ι) εγκρίνει τους ετήσιους λογαριασμούς· ια) εγκρίνει την ετήσια έκθεση δραστηριοτήτων, συμπεριλαμβανομένων των αντίστοιχων δαπανών· ιβ) μεριμνά, εφόσον το κρίνει σκόπιμο, για τη συγκρότηση ομάδας εσωτερικού ελέγχου της κοινής επιχείρησης Clean Sky 2· ιγ) εγκρίνει τις προσκλήσεις υποβολής προτάσεων και προσφορών και, κατά περίπτωση, τους συναφείς κανόνες για τις διαδικασίες υποβολής, αξιολόγησης, επιλογής, ανάθεσης και αναθεώρησης· ιδ) εγκρίνει τον κατάλογο των προτάσεων και προσφορών που επιλέγονται για χρηματοδότηση· ιε) θεσπίζει, κατόπιν σύστασης του εκτελεστικού διευθυντή, την πολιτική επικοινωνίας της κοινής επιχείρησης Clean Sky 2· ιστ) θεσπίζει, κατά περίπτωση, εκτελεστικούς κανόνες σύμφωνα με το άρθρο 6 παράγραφος 3 του παρόντος κανονισμού· ιζ) θεσπίζει, κατά περίπτωση, κανόνες για την απόσπαση εθνικών εμπειρογνωμόνων στην κοινή επιχείρηση Clean Sky 2 και για τη χρήση πρακτικά ασκούμενων σύμφωνα με το άρθρο 7 του παρόντος κανονισμού· ιη) συγκροτεί, κατά περίπτωση, συμβουλευτικές ομάδες, επιπλέον των οργάνων της κοινής επιχείρησης Clean Sky 2· ιθ) υποβάλλει, κατά περίπτωση, στην Επιτροπή τυχόν αιτήματα τροποποίησης του παρόντος κανονισμού που προτείνει οιοδήποτε μέλος της κοινής επιχείρησης Clean Sky 2· κ) έχει ευθύνη για κάθε εργασία που δεν εμπίπτει ρητά στα καθήκοντα οιουδήποτε από τα όργανα της κοινής επιχείρησης Clean Sky 2 και την οποία δύναται να αναθέσει σε κάποιο από τα εν λόγω όργανα. 9 – Διορισμός, παύση ή παράταση της θητείας του εκτελεστικού διευθυντή 1. Ο εκτελεστικός διευθυντής διορίζεται από το διοικητικό συμβούλιο βάσει καταλόγου υποψηφίων που προτείνει η Επιτροπή, μέσω ανοικτής και διαφανούς διαδικασίας επιλογής. Εφόσον το κρίνει σκόπιμο, η Επιτροπή λαμβάνει υπόψη κατά τη διαδικασία επιλογής τους εκπροσώπους των λοιπών μελών της κοινής επιχείρησης Clean Sky 2. Συγκεκριμένα, εξασφαλίζεται η δέουσα εκπροσώπηση των λοιπών μελών της κοινής επιχείρησης Clean Sky 2 στο στάδιο προεπιλογής της διαδικασίας επιλογής. Για τον σκοπό αυτό, τα μέλη από τον ιδιωτικό τομέα ορίζουν μέσω κοινής συμφωνίας έναν εκπρόσωπο και έναν παρατηρητή εξ ονόματος του διοικητικού συμβουλίου. 2. Ο εκτελεστικός διευθυντής είναι μέλος του προσωπικού και προσλαμβάνεται ως έκτακτος υπάλληλος της κοινής επιχείρησης Clean Sky 2 κατ’ εφαρμογή του άρθρου 2 στοιχείο α) του καθεστώτος που εφαρμόζεται επί του λοιπού προσωπικού της Ένωσης. Για τους σκοπούς της σύναψης της σύμβασης με τον εκτελεστικό διευθυντή, η κοινή επιχείρηση Clean Sky 2 εκπροσωπείται από τον πρόεδρο του διοικητικού συμβουλίου. 3. Η θητεία του εκτελεστικού διευθυντή είναι τριετής. Πριν από τη λήξη της εν λόγω περιόδου, η Επιτροπή, λαμβάνοντας υπόψη, εφόσον το κρίνει σκόπιμο, τα μέλη από τον ιδιωτικό τομέα, προβαίνει σε αξιολόγηση των επιδόσεων του εκτελεστικού διευθυντή καθώς και των μελλοντικών καθηκόντων και προκλήσεων της κοινής επιχείρησης Clean Sky 2. 4. Κατόπιν σχετικής πρότασης της Επιτροπής, στην οποία λαμβάνεται υπόψη η αξιολόγηση που αναφέρεται στην παράγραφο 3, το διοικητικό συμβούλιο δύναται να παρατείνει τη θητεία του εκτελεστικού διευθυντή μία φορά και για περίοδο που δεν υπερβαίνει τα πέντε έτη. 5. Εκτελεστικός διευθυντής του οποίου η θητεία έχει παραταθεί δεν επιτρέπεται να συμμετάσχει σε νέα διαδικασία επιλογής για την ίδια θέση μετά το πέρας της συνολικής θητείας του. 6. Η παύση του εκτελεστικού διευθυντή από τα καθήκοντά του επιτρέπεται μόνο με απόφαση του διοικητικού συμβουλίου, κατόπιν σχετικής πρότασης της Επιτροπής, η οποία λαμβάνει υπόψη, εφόσον το κρίνει σκόπιμο, τα μέλη από τον ιδιωτικό τομέα. 10 - Καθήκοντα του εκτελεστικού διευθυντή 1. Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης Clean Sky 2 σύμφωνα με τις αποφάσεις του διοικητικού συμβουλίου. 2. Ο εκτελεστικός διευθυντής είναι ο νόμιμος εκπρόσωπος της κοινής επιχείρησης Clean Sky 2 και λογοδοτεί στο διοικητικό συμβούλιο. 3. Ο εκτελεστικός διευθυντής εκτελεί τον προϋπολογισμό της κοινής επιχείρησης Clean Sky 2. 4. Ειδικότερα, ο εκτελεστικός διευθυντής εκτελεί με ανεξάρτητο τρόπο τα ακόλουθα καθήκοντα: α) κατάρτιση και υποβολή προς έγκριση στο διοικητικό συμβούλιο του σχεδίου του ετήσιου προϋπολογισμού, συμπεριλαμβανομένου του αντίστοιχου πίνακα προσωπικού στον οποίο αναγράφεται ο αριθμός των θέσεων έκτακτων υπαλλήλων ανά βαθμό και ανά ομάδα καθηκόντων, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης· β) κατάρτιση και υποβολή προς έγκριση στο διοικητικό συμβούλιο του προγράμματος εργασίας και των αντίστοιχων προβλέψεων δαπανών· γ) υποβολή προς έγκριση στο διοικητικό συμβούλιο των ετήσιων λογαριασμών· δ) κατάρτιση και υποβολή προς έγκριση στο διοικητικό συμβούλιο της ετήσιας έκθεσης δραστηριοτήτων, συμπεριλαμβανομένων των αντίστοιχων δαπανών· ε) επίλυση διαφορών σε δεύτερο βαθμό στο πλαίσιο των ΠΕΟΤ ή των ΠΕΚΑ· στ) επίλυση διαφορών σε πρώτο βαθμό μεταξύ των ΠΕΟΤ ή των ΠΕΚΑ· ζ) επίβλεψη των προσκλήσεων υποβολής προτάσεων βάσει περιεχομένου και θεμάτων που προτείνονται από την αρμόδια διευθύνουσα επιτροπή ΠΕΟΤ/ΠΕΚΑ και σύμφωνα προς τους στόχους του προγράμματος και υποβολή προς έγκριση στο διοικητικό συμβούλιο του καταλόγου των δράσεων που επιλέγονται για χρηματοδότηση· η) υπογραφή επιμέρους συμφωνιών ή αποφάσεων· θ) υπογραφή δημόσιων συμβάσεων· ι) εφαρμογή της πολιτικής επικοινωνίας της κοινής επιχείρησης Clean Sky 2· ια) οργάνωση, διεύθυνση και εποπτεία της λειτουργίας και του προσωπικού της κοινής επιχείρησης Clean Sky 2 εντός των περιορισμών της ανάθεσης δραστηριοτήτων από το διοικητικό συμβούλιο, όπως ορίζεται στο άρθρο 6 παράγραφος 2 του παρόντος κανονισμού· ιβ) καθιέρωση και διασφάλιση της λειτουργίας ενός αποτελεσματικού και αποδοτικού συστήματος εσωτερικού ελέγχου και υποβολή αναφοράς στο διοικητικό συμβούλιο σχετικά με τυχόν σημαντικές αλλαγές· ιγ) διασφάλιση της διενέργειας εκτίμησης κινδύνων και διαχείρισης κινδύνων· ιδ) λήψη οιωνδήποτε άλλων αναγκαίων μέτρων για την αξιολόγηση της προόδου της κοινής επιχείρησης Clean Sky 2 ως προς την επίτευξη των στόχων της· ιε) εκτέλεση οιουδήποτε άλλου καθήκοντος αναθέτει ή μεταβιβάζει στον εκτελεστικό διευθυντή το διοικητικό συμβούλιο. ιστ) διασφάλιση του συντονισμού μεταξύ των διαφόρων ΠΕΟΤ, ΠΕΚΑ και ΕΔ και ανάληψη των απαραίτητων δράσεων για τη διαχείριση διεπαφών, την αποφυγή περιττών αλληλεπικαλύψεων μεταξύ έργων και την προαγωγή των συνεργειών μεταξύ ΠΕΟΤ, ΠΕΚΑ και ΕΔ· ιζ) υποβολή προτάσεων στο διοικητικό συμβούλιο σχετικά με προσαρμογές του τεχνικού περιεχομένου και της κατανομής του προϋπολογισμού μεταξύ των ΠΕΟΤ, ΠΕΚΑ και ΕΔ· ιη) διασφάλιση αποτελεσματικής επικοινωνίας μεταξύ του αξιολογητή τεχνολογιών, των ΠΕΚΑ και των ΠΕΟΤ και διασφάλιση της τήρησης των προθεσμιών σχετικά με τη διαβίβαση των απαιτούμενων δεδομένων στον αξιολογητή τεχνολογιών· ιθ) άσκηση καθηκόντων προέδρου στο διοικητικό όργανο του αξιολογητή τεχνολογιών και διασφάλιση της λήψης όλων των αναγκαίων μέτρων ώστε να είναι σε θέση ο αξιολογητής τεχνολογιών να εκτελεί τα καθήκοντά του όπως περιγράφονται στο άρθρο 12 του καταστατικού· κ) διασφάλιση της επίτευξης των προγραμματισμένων στόχων και χρονοδιαγραμμάτων, συντονισμός και συνέχεια των δραστηριοτήτων των ΠΕΟΤ και των ΠΕΚΑ και πρόταση τυχόν κατάλληλης εξέλιξης των στόχων και των συναφών χρονοδιαγραμμάτων· κα) παρακολούθηση της προόδου που συντελείται από τα ΠΕΟΤ και τις ΠΕΚΑ προς την επίτευξη των στόχων, ειδικότερα βάσει των αξιολογήσεων του αξιολογητή τεχνολογιών· κβ) έγκριση τυχόν μεταφορών προϋπολογισμού κάτω του 10% των ετήσιων πιστώσεων του προϋπολογισμού μεταξύ και εντός των ΠΕΟΤ/ΠΕΚΑ. 5. Ο εκτελεστικός διευθυντής συγκροτεί γραφείο προγράμματος για την εκτέλεση, με δική του ευθύνη, όλων των καθηκόντων υποστήριξης που απορρέουν από τον παρόντα κανονισμό. Το γραφείο προγράμματος απαρτίζεται από το προσωπικό της κοινής επιχείρησης Clean Sky 2 και επιτελεί ειδικότερα τα ακόλουθα καθήκοντα: α) παροχή στήριξης στη δημιουργία και διαχείριση κατάλληλου λογιστικού συστήματος σύμφωνα με τους δημοσιονομικούς κανόνες της κοινής επιχείρησης Clean Sky 2· β) διαχείριση των προσκλήσεων υποβολής προτάσεων και προσφορών, όπως προβλέπεται στο πρόγραμμα εργασίας και διαχείριση των συμφωνιών ή αποφάσεων, συμπεριλαμβανομένου του συντονισμού τους· γ) παροχή στα μέλη και στα λοιπά όργανα της κοινής επιχείρησης Clean Sky 2 όλων των σχετικών πληροφοριών και της απαραίτητης στήριξης για την εκτέλεση των καθηκόντων τους, καθώς και ανταπόκριση στα συγκεκριμένα αιτήματά τους· δ) επιτέλεση καθηκόντων γραμματειακής υποστήριξης για τα όργανα της κοινής επιχείρησης Clean Sky 2 και παροχή υποστήριξης σε οιαδήποτε συμβουλευτική ομάδα συγκροτείται από το διοικητικό συμβούλιο. 11 – Διευθύνουσες επιτροπές 1. Συστήνονται διευθύνουσες επιτροπές για τα εξής ΠΕΟΤ και ΠΕΚΑ: α) ΠΕΚΑ μεγάλων αεροσκαφών μεταφοράς επιβατών, β) ΠΕΚΑ αεροσκαφών τοπικών πτήσεων, γ) ΠΕΚΑ στροφειοπτέρων, δ) ΠΕΟΤ ατράκτου αεροσκάφους, ε) ΠΕΟΤ κινητήρων, στ) ΠΕΟΤ συστημάτων. Οι διευθύνουσες επιτροπές για τα ακόλουθα ΠΕΟΤ της κοινής επιχείρησης Clean Sky εξακολουθούν να υφίστανται και να λειτουργούν δυνάμει των ισχυόντων κανόνων (όσον αφορά τη σύνθεση, τις συνεδριάσεις, τα καθήκοντα και τον κανονισμό τους), όπως ορίζεται στο πλαίσιο του κανονισμού (ΕΚ) αριθ. 71/2008 έως την ολοκλήρωση των δράσεων που υλοποιούνται δυνάμει του κανονισμού (ΕΚ) αριθ. 71/2008: ζ) ΠΕΟΤ αεροσκαφών ευφυών σταθερών πτερύγων, η) ΠΕΟΤ «οικολογικών» αεροσκαφών τοπικών πτήσεων, θ) ΠΕΟΤ οικολογικών στροφειοπτέρων, ι) ΠΕΟΤ συστημάτων οικολογικών επιχειρησιακών εργασιών, ια) ΠΕΟΤ οικολογικών και αειφόρων κινητήρων, ιβ) ΠΕΟΤ οικολογικού σχεδιασμού. 2. Σύνθεση Κάθε διευθύνουσα επιτροπή αποτελείται από: α) τον πρόεδρό της (ανώτερο εκπρόσωπο του ή των επικεφαλής ΠΕΟΤ ή ΠΕΚΑ)· β) έναν εκπρόσωπο από έκαστο κύριο συνεργάτη ΠΕΟΤ ή ΠΕΚΑ· γ) έναν ή περισσότερους εκπροσώπους του γραφείου προγράμματος, όπως διορίζονται από τον εκτελεστικό διευθυντή. 3. Συνεδριάσεις Κάθε διευθύνουσα επιτροπή συνεδριάζει τουλάχιστον ανά τρίμηνο. Έκτακτες συνεδριάσεις συγκαλούνται εάν το ζητήσει ο πρόεδρος της διευθύνουσας επιτροπής ή ο εκτελεστικός διευθυντής. Εκπρόσωπος της Επιτροπής δύναται να συμμετέχει με καθεστώς παρατηρητή. Μπορούν να προσκληθούν να παραβρεθούν στη συνεδρίαση άλλα μέλη τα οποία διατηρούν ενδιαφέρον για τα αποτελέσματα του ΠΕΟΤ ή της ΠΕΚΑ. 4. Καθήκοντα Κάθε διευθύνουσα επιτροπή ΠΕΟΤ είναι υπεύθυνη για: α) την καθοδήγηση και παρακολούθηση των τεχνικών λειτουργιών του αντίστοιχου ΠΕΟΤ ή της αντίστοιχης ΠΕΚΑ και τη λήψη αποφάσεων εξ ονόματος της κοινής επιχείρησης Clean Sky 2 επί ειδικών τεχνικών ζητημάτων του αντίστοιχου ΠΕΟΤ ή της αντίστοιχης ΠΕΚΑ, σύμφωνα με τις συμφωνίες ή αποφάσεις επιχορήγησης· β) την υποβολή εκθέσεων προς τον εκτελεστικό διευθυντή βάσει δεικτών για την υποβολή εκθέσεων που θα καθοριστούν από την κοινή επιχείρηση Clean Sky 2· γ) την παροχή όλων των απαιτούμενων δεδομένων προς τον αξιολογητή τεχνολογιών σε μορφή που θα συμφωνηθεί με τον ίδιο βάσει των όρων και προϋποθέσεων της εντολής που ανατίθεται από το διοικητικό συμβούλιο στον αξιολογητή τεχνολογιών για την εκάστοτε αξιολόγηση· δ) την κατάρτιση των αναλυτικών ετήσιων σχεδίων υλοποίησης για τα ΠΕΟΤ/ΠΕΚΑ σύμφωνα με το πρόγραμμα εργασίας· ε) την υποβολή προτάσεων επί του περιεχομένου των προσκλήσεων υποβολής προτάσεων· στ) την παροχή συμβουλών επί του περιεχομένου των προσκλήσεων υποβολής προτάσεων που διοργανώνονται από την κοινή επιχείρηση από κοινού και σε συνεργασία με τα εμπλεκόμενα μέλη· ζ) τη θέσπιση της σειράς εναλλαγής των εκπροσώπων των κύριων συνεργατών στο διοικητικό συμβούλιο. Οι συναφείς αποφάσεις λαμβάνονται αποκλειστικά από τους εκπροσώπους των κύριων συνεργατών. Οι εκπρόσωποι των επικεφαλής εταίρων δεν διαθέτουν δικαίωμα ψήφου· η) την επίλυση των διαφορών στο πλαίσιο των ΠΕΟΤ/ΠΕΚΑ· θ) την υποβολή προτάσεων προς τον εκτελεστικό διευθυντή σχετικά με τροποποιήσεις της κατανομής του προϋπολογισμού στο αντίστοιχο ΠΕΟΤ/ΠΕΚΑ. 5. Κανόνες Κάθε διευθύνουσα επιτροπή καταρτίζει τον εσωτερικό της κανονισμό, βάσει προτύπου κοινού για όλες τις διευθύνουσες επιτροπές. 12 – Αξιολογητής τεχνολογιών 1. Για ολόκληρη τη διάρκεια της κοινής επιχείρησης Clean Sky 2 συνίσταται ανεξάρτητος αξιολογητής τεχνολογιών ως εγκάρσια δραστηριότητα. Τα καθήκοντα του αξιολογητή τεχνολογιών είναι τα ακόλουθα: α) να παρακολουθεί και να αξιολογεί τις περιβαλλοντικές και κοινωνιακές επιπτώσεις των τεχνολογικών αποτελεσμάτων που απορρέουν από επιμέρους ΠΕΟΤ και ΠΕΚΑ σε όλες τις δραστηριότητες της Clean Sky, ειδικότερα δε να προβαίνει σε ποσοτικοποίηση των προσδοκώμενων βελτιώσεων επί της συνολικής όχλησης θορύβου, των εκπομπών αερίων θερμοκηπίου και των ατμοσφαιρικών ρύπων από τον τομέα της αεροπορίας σε μελλοντικά σενάρια σε σύγκριση με σενάρια βάσης· β) να παρέχει σχόλια και παρατηρήσεις σε ΠΕΟΤ και ΠΕΚΑ ώστε να καταστεί δυνατή η βελτιστοποίηση των επιδόσεών τους έναντι των εκάστοτε στόχων και επιδιώξεών τους· γ) να παρέχει στοιχεία, μέσω του εκτελεστικού διευθυντή, προς το διοικητικό συμβούλιο, σχετικά με τις περιβαλλοντικές και κοινωνιακές επιπτώσεις σε όλες τις δραστηριότητες της Clean Sky ώστε να είναι σε θέση το διοικητικό συμβούλιο να λάβει όλα τα απαραίτητα μέτρα για τη βελτιστοποίηση των οφελών σε όλα τα προγράμματα της Clean Sky, αντιπαραβαλλόμενων έναντι των αντίστοιχων στόχων και επιδιώξεων υψηλού επιπέδου των προγραμμάτων· δ) να παρέχει τακτική ενημέρωση, μέσω των μελών, προς τον εκτελεστικό διευθυντή και άλλα όργανα της κοινής επιχείρησης, σχετικά με τον αντίκτυπο των τεχνολογικών αποτελεσμάτων των ΠΕΟΤ και των ΠΕΚΑ. 2. Πρόεδρος του οργάνου διοίκησης του αξιολογητή τεχνολογιών είναι ο εκτελεστικός διευθυντής. Η σύνθεση και ο εσωτερικός κανονισμός του οργάνου διοίκησης εγκρίνονται από το διοικητικό συμβούλιο, βάσει σχετικής πρότασης του εκτελεστικού διευθυντή. 13 - Επιστημονική επιτροπή 1. Η επιστημονική επιτροπή απαρτίζεται από 12 το πολύ μέλη. Η επιτροπή εκλέγει πρόεδρο μεταξύ των μελών της. 2. Στην επιστημονική επιτροπή εκπροσωπούνται ισόρροπα παγκοσμίως αναγνωρισμένοι εμπειρογνώμονες από την πανεπιστημιακή κοινότητα, τον βιομηχανικό κλάδο και τις ρυθμιστικές αρχές. Συλλογικά, τα μέλη της επιστημονικής επιτροπής διαθέτουν τα απαραίτητα επιστημονικά προσόντα και την εμπειρογνωμοσύνη που καλύπτουν το απαιτούμενο τεχνικό πεδίο για την παροχή επιστημονικά τεκμηριωμένων συστάσεων στην κοινή επιχείρηση Clean Sky 2. 3. Το διοικητικό συμβούλιο θεσπίζει τα συγκεκριμένα κριτήρια και τη διαδικασία επιλογής των μελών της επιστημονικής επιτροπής και διορίζει τα μέλη της. Το διοικητικό συμβούλιο λαμβάνει υπόψη τους δυνητικούς υποψηφίους που προτείνει η ομάδα εκπροσώπων των κρατών. 4. Η επιστημονική επιτροπή επιτελεί τα ακόλουθα καθήκοντα: α) παροχή συμβουλών σχετικά με τις επιστημονικές προτεραιότητες που πρέπει να εξετάζονται στα προγράμματα εργασίας· β) παροχή συμβουλών σχετικά με τα επιστημονικά επιτεύγματα που περιγράφονται στην ετήσια έκθεση δραστηριοτήτων. 5. Η επιστημονική επιτροπή συνεδριάζει τουλάχιστον μία φορά ετησίως. Οι συνεδριάσεις συγκαλούνται από τον πρόεδρό της. 6. Στις συνεδριάσεις της επιστημονικής επιτροπής είναι δυνατόν να προσκαλούνται να συμμετάσχουν και άλλα πρόσωπα πλην των μελών της, κατόπιν σύμφωνης γνώμης του προέδρου της. 7. Η επιστημονική επιτροπή καταρτίζει τον εσωτερικό κανονισμό της. 14 - Ομάδα εκπροσώπων των κρατών 1. Η ομάδα εκπροσώπων των κρατών απαρτίζεται από έναν εκπρόσωπο εκάστου κράτους μέλους και εκάστης χώρας συνδεδεμένης με το πρόγραμμα πλαίσιο «Ορίζοντας 2020». Η ομάδα εκλέγει πρόεδρο μεταξύ των μελών της. 2. Η ομάδα εκπροσώπων των κρατών συνεδριάζει τουλάχιστον μία φορά ετησίως. Οι συνεδριάσεις συγκαλούνται από τον πρόεδρό της. Στις συνεδριάσεις συμμετέχουν ο εκτελεστικός διευθυντής και ο πρόεδρος του διοικητικού συμβουλίου ή οι εκπρόσωποί τους. Ο πρόεδρος της ομάδας εκπροσώπων των κρατών δύναται να προσκαλεί ως παρατηρητές στις συνεδριάσεις της και άλλα πρόσωπα, ιδίως εκπροσώπους περιφερειακών αρχών της Ένωσης και εκπροσώπους ενώσεων ΜΜΕ. 3. Ειδικότερα, η ομάδα εκπροσώπων των κρατών επιθεωρεί τα πληροφοριακά στοιχεία και διατυπώνει γνώμες σχετικά με τα ακόλουθα θέματα: α) την πρόοδο του προγράμματος της κοινής επιχείρησης Clean Sky 2 και την επίτευξη των στόχων της· β) την επικαιροποίηση των στρατηγικών κατευθύνσεων· γ) τους συνδέσμους με το πρόγραμμα πλαίσιο «Ορίζοντας 2020»· δ) τα προγράμματα εργασίας· ε) τη συμμετοχή των ΜΜΕ. 4. Η ομάδα εκπροσώπων των κρατών παρέχει επίσης πληροφορίες και μεσολαβεί στην κοινή επιχείρηση Clean Sky 2 σε σχέση με τα ακόλουθα θέματα: α) το καθεστώς των συναφών εθνικών ή περιφερειακών προγραμμάτων έρευνας και καινοτομίας και τον προσδιορισμό δυνητικών τομέων συνεργασίας, συμπεριλαμβανομένης της εγκατάστασης τεχνολογιών αεροναυτικής· β) τα ειδικά μέτρα που λαμβάνονται σε εθνικό ή περιφερειακό επίπεδο όσον αφορά τις εκδηλώσεις διάδοσης, τα θεματικά τεχνικά εργαστήρια και τις δραστηριότητες επικοινωνίας. 5. Η ομάδα εκπροσώπων των κρατών δύναται να διατυπώνει, με δική της πρωτοβουλία, συστάσεις προς την κοινή επιχείρηση Clean Sky 2 σχετικά με τεχνικά, διοικητικά και οικονομικά θέματα, ιδίως όταν αυτά θίγουν εθνικά ή περιφερειακά συμφέροντα. H κοινή επιχείρηση Clean Sky 2 τηρεί την ομάδα εκπροσώπων των κρατών ενήμερη σχετικά με τη συνέχεια που δίδει στις εν λόγω συστάσεις. 6. Η ομάδα εκπροσώπων των κρατών καταρτίζει τον εσωτερικό κανονισμό της. 15 - Πηγές χρηματοδότησης 1. Η κοινή επιχείρηση Clean Sky 2 χρηματοδοτείται από κοινού από την Ένωση και τα άλλα μέλη της από τον ιδιωτικό τομέα και από τις συνδεδεμένες οντότητες μέσω χρηματοδοτικών συνεισφορών που καταβάλλονται σε δόσεις και μέσω συνεισφορών για την κάλυψη δαπανών που επωμίζονται κατά την υλοποίηση έμμεσων δράσεων τις οποίες δεν καλύπτει η κοινή επιχείρηση Clean Sky 2. 2. Οι διοικητικές δαπάνες της κοινής επιχείρησης Clean Sky 2 δεν υπερβαίνουν το ποσό των 80 εκατομμυρίων ευρώ και καλύπτονται από χρηματοδοτικές συνεισφορές οι οποίες κατανέμονται ισομερώς, σε ετήσια βάση, μεταξύ της Ένωσης και των μελών της κοινής επιχείρησης Clean Sky 2 από τον ιδιωτικό τομέα. Εάν δεν χρησιμοποιηθεί μέρος της συνεισφοράς για τις διοικητικές δαπάνες, μπορεί να διατεθεί για την κάλυψη των επιχειρησιακών δαπανών της κοινής επιχείρησης Clean Sky 2. 3. Οι επιχειρησιακές δαπάνες της κοινής επιχείρησης Clean Sky 2 καλύπτονται από τις ακόλουθες συνεισφορές: α) χρηματοδοτική συνεισφορά της Ένωσης· β) συνεισφορές σε είδος από τα άλλα μέλη πλην της Ένωσης ή από τις συνδεδεμένες με αυτά οντότητες για την κάλυψη των δαπανών που επωμίζονται κατά την υλοποίηση έμμεσων δράσεων, αφαιρουμένης της συνεισφοράς της κοινής επιχείρησης Clean Sky 2 και οιασδήποτε άλλης συνεισφοράς της Ένωσης στις εν λόγω δαπάνες. 4. Οι πόροι που εγγράφονται στον προϋπολογισμό της κοινής επιχείρησης Clean Sky 2 προέρχονται από τις ακόλουθες συνεισφορές: α) χρηματοδοτικές συνεισφορές των μελών για τις διοικητικές δαπάνες· β) χρηματοδοτική συνεισφορά της Ένωσης για τις επιχειρησιακές δαπάνες· γ) κάθε έσοδο που αποφέρει η κοινή επιχείρηση Clean Sky 2· δ) άλλες χρηματοδοτικές συνεισφορές, πόροι και έσοδα. Οι τόκοι που ενδεχομένως προκύπτουν από τις συνεισφορές που καταβάλλουν στην κοινή επιχείρηση Clean Sky 2 τα μέλη της λογίζονται ως έσοδα της κοινής επιχείρησης. 5. Όλοι οι πόροι και οι δραστηριότητες της κοινής επιχείρησης Clean Sky 2 αποσκοπούν στην επίτευξη των στόχων που ορίζονται στο άρθρο 2 του παρόντος κανονισμού. 6. Η κοινή επιχείρηση Clean Sky 2 έχει την κυριότητα όλων των περιουσιακών στοιχείων που παράγει η ίδια ή που της μεταβιβάζονται προς εκπλήρωση των στόχων της, οι οποίοι ορίζονται στο άρθρο 2 του παρόντος κανονισμού. 7. Εκτός από την περίπτωση που η κοινή επιχείρηση Clean Sky 2 βρίσκεται σε καθεστώς διάλυσης κατ’ εφαρμογή του άρθρου 24, δεν καταβάλλεται στα μέλη της κοινής επιχείρησης Clean Sky 2 ενδεχόμενο πλεόνασμα εσόδων έναντι των δαπανών. 16 – Κατανομή της συνεισφοράς της Ένωσης 1. Η συνεισφορά της Ένωσης για την κάλυψη των επιχειρησιακών δαπανών κατανέμεται ως εξής: α) έως 40% της συνολικής χρηματοδότησης από την Ένωση, διατίθεται στους επικεφαλής εταίρους και στις συμμετέχουσες συνδεδεμένες οντότητες· β) έως 30% της συνολικής χρηματοδότησης από την Ένωση, διατίθεται στους κύριους συνεργάτες και στις συμμετέχουσες συνδεδεμένες οντότητες· γ) τουλάχιστον το 30% της συνολικής χρηματοδότησης από την Ένωση διατίθεται μέσω ανταγωνιστικών προσκλήσεων υποβολής προτάσεων και προσκλήσεων υποβολής προσφορών. Ιδιαίτερη προσοχή δίδεται στην εξασφάλιση επαρκούς συμμετοχής των ΜΜΕ. 2. Η χρηματοδότηση δυνάμει της παραγράφου 1 διατίθεται κατόπιν αξιολόγησης των προτάσεων από ανεξάρτητους εμπειρογνώμονες. 3. Ενδεικτική ανάλυση της κατανομής της συνεισφοράς της Ένωσης προς ΠΕΟΤ/ΠΕΚΑ/ΕΔ περιέχεται στο παράρτημα ΙΙΙ του παρόντος κανονισμού. 17 - Χρηματοδοτικές υποχρεώσεις 1. Οι χρηματοδοτικές υποχρεώσεις της κοινής επιχείρησης Clean Sky 2 δεν υπερβαίνουν το ποσό των χρηματοοικονομικών πόρων που είναι διαθέσιμοι ή που έχουν δεσμευθεί για τον προϋπολογισμό της από τα μέλη της. 2. Οι δημοσιονομικές δεσμεύσεις επιτρέπεται να κατανέμονται σε ετήσιες δόσεις. Η Επιτροπή και η κοινή επιχείρηση Clean Sky 2 δεσμεύουν κάθε χρόνο τις ετήσιες δόσεις λαμβάνοντας υπόψη την πρόοδο των δράσεων που λαμβάνουν χρηματοδοτική στήριξη, τις εκτιμώμενες ανάγκες και τον διαθέσιμο προϋπολογισμό. Το ενδεικτικό χρονοδιάγραμμα ανάληψης υποχρεώσεων για τις επιμέρους ετήσιες δόσεις κοινοποιείται στους ενδιαφερόμενους αποδέκτες των πόρων της Ένωσης. 18 - Οικονομικό έτος Το οικονομικό έτος αρχίζει την 1η Ιανουαρίου και λήγει στις 31 Δεκεμβρίου. 19 - Επιχειρησιακός και οικονομικός προγραμματισμός 1. Ο εκτελεστικός διευθυντής υποβάλλει προς έγκριση στο διοικητικό συμβούλιο σχέδιο πολυετούς ή ετήσιου προγράμματος εργασίας, το οποίο περιλαμβάνει αναλυτικό πρόγραμμα των δραστηριοτήτων έρευνας και καινοτομίας, των διοικητικών δραστηριοτήτων και των αντίστοιχων προβλέψεων δαπανών. Στο σχέδιο του προγράμματος εργασίας περιλαμβάνεται επίσης η εκτιμώμενη αξία των συνεισφορών που αναμένεται να καταβληθούν σύμφωνα με το άρθρο 15 παράγραφος 3 στοιχείο β) του καταστατικού. 2. Το πρόγραμμα εργασίας εγκρίνεται στο τέλος του έτους πριν από την εφαρμογή του. Το πρόγραμμα εργασίας δημοσιοποιείται. 3. Ο εκτελεστικός διευθυντής καταρτίζει το προσχέδιο του ετήσιου προϋπολογισμού για το επόμενο έτος και το υποβάλλει προς έγκριση στο διοικητικό συμβούλιο. 4. Ο ετήσιος προϋπολογισμός εκάστου έτους εγκρίνεται από το διοικητικό συμβούλιο πριν από το τέλος του προηγούμενου έτους 5. Ο ετήσιος προϋπολογισμός αναπροσαρμόζεται προκειμένου να λαμβάνεται υπόψη το ποσό της συνεισφοράς της Ένωσης όπως καθορίζεται στον προϋπολογισμό της Ένωσης. 20 – Επιχειρησιακές και χρηματοοικονομικές εκθέσεις 1. Ο εκτελεστικός διευθυντής υποβάλλει στο διοικητικό συμβούλιο ετήσια έκθεση σχετικά με την εκτέλεση των καθηκόντων του σύμφωνα με τους δημοσιονομικούς κανόνες της κοινής επιχείρησης Clean Sky 2. Έως τις 15 Φεβρουαρίου κάθε έτους, ο εκτελεστικός διευθυντής υποβάλλει προς έγκριση στο διοικητικό συμβούλιο ετήσια έκθεση δραστηριοτήτων σχετικά με την πρόοδο που σημείωσε η κοινή επιχείρηση Clean Sky 2 κατά το προηγούμενο ημερολογιακό έτος, ιδίως όσον αφορά το πρόγραμμα εργασίας. Στη συγκεκριμένη έκθεση περιλαμβάνονται, μεταξύ άλλων, πληροφορίες σχετικά με τα ακόλουθα θέματα: α) τις δράσεις που διεξήχθησαν στους τομείς της έρευνας, της καινοτομίας και σε άλλους τομείς, καθώς και τις αντίστοιχες δαπάνες· β) τις δράσεις που προτάθηκαν, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα· γ) τις δράσεις που επιλέχθηκαν για χρηματοδότηση, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα, και αναγράφεται η συνεισφορά της κοινής επιχείρησης Clean Sky 2 προς τους επιμέρους συμμετέχοντες και τις επιμέρους δράσεις. 2. Αφού εγκριθεί από το διοικητικό συμβούλιο, η ετήσια έκθεση δραστηριοτήτων δημοσιοποιείται. 3. Η κοινή επιχείρηση Clean Sky 2 υποβάλλει στην Επιτροπή ετήσια έκθεση κατ’ εφαρμογή του άρθρου 60 παράγραφος 5 του κανονισμού (ΕΕ, Ευρατόμ) αριθ. 966/2012. 4. Οι λογαριασμοί της κοινής επιχείρησης Clean Sky 2 ελέγχονται από ανεξάρτητο ελεγκτικό οργανισμό, όπως προβλέπεται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012. Οι λογαριασμοί της κοινής επιχείρησης Clean Sky 2 δεν υπόκεινται στον έλεγχο του Ελεγκτικού Συνεδρίου. 21 – Εσωτερικός έλεγχος Ο εσωτερικός ελεγκτής της Επιτροπής ασκεί έναντι της κοινής επιχείρησης Clean Sky 2 τις ίδιες αρμοδιότητες με εκείνες που του ανατίθενται σε σχέση με την Επιτροπή. 22 - Ευθύνη των μελών και ασφάλιση 1. Η οικονομική ευθύνη των μελών για τα χρέη της κοινής επιχείρησης Clean Sky 2 περιορίζεται στην ήδη καταβληθείσα συνεισφορά τους για τις διοικητικές δαπάνες. 2. Η κοινή επιχείρηση Clean Sky 2 συνάπτει και διατηρεί κατάλληλη ασφαλιστική σύμβαση. 23 - Σύγκρουση συμφερόντων 1. Η κοινή επιχείρηση Clean Sky 2, τα όργανα και το προσωπικό της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους. 2. Το διοικητικό συμβούλιο της κοινής επιχείρησης Clean Sky 2 δύναται να θεσπίζει κανόνες για την πρόληψη και διαχείριση των συγκρούσεων συμφερόντων σε σχέση με τα μέλη της, τα όργανα και το προσωπικό της. Στους εν λόγω κανόνες λαμβάνεται μέριμνα ώστε να αποφεύγεται κάθε ενδεχόμενο σύγκρουσης συμφερόντων για τους εκπροσώπους των μελών στο διοικητικό συμβούλιο. 24 - Διάλυση 1. Η κοινή επιχείρηση Clean Sky 2 διαλύεται στο τέλος της περιόδου που ορίζεται στο άρθρο 1 του παρόντος κανονισμού. 2. Η διαδικασία διάλυσης κινείται αυτομάτως σε περίπτωση αποχώρησης της Επιτροπής ή όλων των μελών του ιδιωτικού τομέα από την κοινή επιχείρηση Clean Sky 2. 3. Για τις ανάγκες της διαδικασίας διάλυσης της κοινής επιχείρησης Clean Sky 2, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου. 4. Κατά τη διάλυση της κοινής επιχείρησης Clean Sky 2, τα περιουσιακά στοιχεία της χρησιμοποιούνται για την κάλυψη των υποχρεώσεων της κοινής επιχείρησης Clean Sky 2 και των δαπανών που συνδέονται με τη διάλυσή της. Τυχόν πλεόνασμα κατανέμεται μεταξύ των υφιστάμενων μελών κατά τον χρόνο της διάλυσης κατ’ αναλογία του ποσού της χρηματοδοτικής συνεισφοράς τους στην κοινή επιχείρηση Clean Sky 2. Το αντίστοιχο πλεόνασμα που διανέμεται ενδεχομένως στην Ένωση επιστρέφεται στον προϋπολογισμό της Ένωσης. 5. Θεσπίζεται ad hoc διαδικασία για την εξασφάλιση της κατάλληλης διαχείρισης τυχόν συμφωνιών που συνήφθησαν ή αποφάσεων που ελήφθησαν από την κοινή επιχείρηση Clean Sky 2, καθώς και τυχόν δημόσιων συμβάσεων, των οποίων η διάρκεια υπερβαίνει τη διάρκεια ισχύος της κοινής επιχείρησης Clean Sky 2. ΠΑΡΑΡΤΗΜΑ II Μέλη της κοινής επιχείρησης Clean Sky 2 από τον ιδιωτικό τομέα 1. ΕΠΙΚΕΦΑΛΗΣ: 1. AgustaWestland SpA και AgustaWestland Limited 2. Airbus SAS 3. Alenia Aermacchi SpA 4. Dassault Aviation SA 5. Deutsches Zentrum für Luft- und Raumfahrt (DLR) e.V. 6. EADS-CASA 7. Eurocopter SAS 8. Evektor 9. Fraunhofer Gesellschaft zur Förderung der angewandten Forschung e.V 10. Liebherr-Aerospace Lindenberg GmbH 11. MTU Aero Engines AG 12. Piaggio Aero Industries 13. Rolls-Royce Plc. 14. SAAB AB 15. Safran SA 16. Thales Avionics SAS 2. ΕΤΑΙΡΟΙ Κατάλογος των εταίρων της κοινής επιχείρησης Clean Sky δυνάμει του κανονισμού (ΕΚ) αριθ. 71/2008 που επίσης θα συμμετέχουν στην κοινή επιχείρηση Clean Sky 2 δυνάμει του παρόντος κανονισμού έως την ολοκλήρωση των δράσεών τους που δρομολογήθηκαν δυνάμει του κανονισμού (ΕΚ) αριθ. 71/2008[23]. 1. Fiber Optic Sensors and Sensing Syst. (FOS&S) 2. LMS International NV 3. Micromega Dynamics 4. EPFL Ecole Polytechnique Lausanne 5. ETH Zurich 6. Huntsman Advanced Materials 7. RUAG Schweiz AG 8. University of Applied Sciences NW Switzerland (FHNW) 9. ATG Akustik Technologie Goettingen 10. DIEHL Aerospace 11. DLR 12. EADS Deutschland GmbH 13. HADEG Recycling GmbH 14. MTU Aero Engines 15. Aeronova Aerospace SAU 16. Aeronova Engineering Solutions 17. Aeronova Manufacturing Engineering 18. ITP 19. EADS France 20. ONERA 21. Zodiac ECE 22. Zodiac Intertechnique 23. Zodiac Aerazur 24. HAI 25. IAI 26. Aerosoft 27. Avio 28. CIRA 29. CSM 30. DEMA 31. FOX BIT 32. IMAST 33. Piaggio Aero Industries 34. Politecnico di Torino 35. Universita degli Studi Di Napoli “Federico II” Polo delle Scienze e della Tecnologia 36. Selex ES 37. SICAMB SPA 38. Univesità di Bologna 39. Università degli Studi di Pisa 40. ATR 41. ELSIS 42. University of Malta 43. Aeronamic 44. Airborne Technology Centre 45. KIN Machinebouw B.V. 46. Eurocarbon 47. Fokker Aerostructures B.V.[24] 48. Fokker Elmo 49. Green Systems for Aircraft Foundation (GSAF) 50. Igor Stichting IGOR 51. Microflown Technologies 52. NLR 53. Stichting NL Cluster for ED 54. Stichting NL Cluster for SFWA 55. Sergem Engineering 56. GKN Aerospace Norway[25] 57. TU Delft 58. Universiteit Twente 59. PZL - Swidn 60. Avioane Craiova 61. INCAS 62. Romaero 63. Straero 64. GKN Aerospace Sweden AB[26] 65. CYTEC[27] 66. Cranfield University 67. QinetiQ 68. University of Nottingham ΠΑΡΑΡΤΗΜΑ III Ενδεικτική κατανομή της συνεισφοράς της Ένωσης σε ΠΕΟΤ/ΠΕΚΑ/ΕΔ || 100% ΠΕΚΑ || Μεγάλα αεροσκάφη μεταφοράς επιβατών || 32% Αεροσκάφη τοπικών πτήσεων || 6% Στροφειόπτερα || 12% ΠΕΟΤ || Άτρακτοι || 19% Κινητήρες || 17% Συστήματα || 14% Εγκάρσιες δραστηριότητες || Αξιολογητής τεχνολογιών || 1% των ανωτέρω τιμών για ΠΕΚΑ/ΠΕΟΤ Οικολογικός σχεδιασμός || 2% των ανωτέρω τιμών για ΠΕΚΑ/ΠΕΟΤ Αεροπορικές μεταφορές μικρής κλίμακας || 3% των ανωτέρω τιμών για ΠΕΚΑ/ΠΕΟΤ ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχοι 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικές επιπτώσεις 1.7. Προβλεπόμενος(-οι) τρόπος(-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες για την παρακολούθηση και την υποβολή εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση των εκτιμώμενων επιπτώσεων στις δαπάνες 3.2.2. Εκτιμώμενες επιπτώσεις στις πιστώσεις της κοινής επιχείρησης Clean Sky 2 3.2.3. Εκτιμώμενες επιπτώσεις στους ανθρώπινους πόρους της κοινής επιχείρησης Clean Sky 2 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συνεισφορές τρίτων 3.3. Εκτιμώμενες επιπτώσεις στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Τίτλος της πρότασης/πρωτοβουλίας Πρόταση κανονισμού του Συμβουλίου σχετικά με την κοινή επιχείρηση Clean Sky 2 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ[28] Τομέας πολιτικής: 08 Έρευνα και καινοτομία Δραστηριότητα: «Ορίζοντας 2020» 1.3. Χαρακτήρας της πρότασης/πρωτοβουλίας ¨ Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[29] X Η πρόταση/πρωτοβουλία αφορά την επέκταση υφιστάμενης δράσης ¨ Η πρόταση/πρωτοβουλία αφορά δράση αναπροσανατολισμένη προς νέα δράση 1.4. Στόχος(-οι) 1.4.1. Ο/οι πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Το βασικό σκεπτικό είναι η βελτίωση της ανταγωνιστικότητας και των περιβαλλοντικών επιδόσεων των ευρωπαϊκών τεχνολογιών αεροναυτικής σύμφωνα με τους στόχους της στρατηγικής «Ευρώπη 2020», τη Λευκή Βίβλο για τις μεταφορές και την πρόκληση «Μεταφορές» του προγράμματος πλαισίου «Ορίζοντας 2020». 1.4.2. Ειδικός(-οί) στόχος(-οι) και σχετική(-ες) δραστηριότητα(-ες) ΔΒΔ/ΠΒΔ Οι ειδικοί στόχοι Η κοινή επιχείρηση Clean Sky 2 έχει τους εξής στόχους: 1. να συμβάλει στην ολοκλήρωση των ερευνητικών δραστηριοτήτων που δρομολογήθηκαν δυνάμει του κανονισμού (ΕΚ) αριθ. 71/2008 και στην εφαρμογή του κανονισμού (ΕΕ) αριθ. .../2013 του Ευρωπαϊκού Κοινοβουλίου και του Συμβουλίου, της ... 2013, για τη θέσπιση του προγράμματος πλαισίου «Ορίζοντας 2020» και ειδικότερα της πρόκλησης «Έξυπνες, οικολογικές και ενοποιημένες μεταφορές» στο πλαίσιο του πυλώνα… «Κοινωνιακές προκλήσεις» της απόφασης (ΕΕ) αριθ. .../2013/ΕΕ [του Συμβουλίου, της ... 2013, για τον καθορισμό του ειδικού προγράμματος υλοποίησης του προγράμματος πλαισίου «Ορίζοντας 2020»]· 2. να συμβάλει στην επίτευξη των στόχων της κοινής τεχνολογικής πρωτοβουλίας για την Clean Sky 2, ιδιαίτερα όσον αφορά την ενοποίηση, επίδειξη και επικύρωση τεχνολογιών που συμβάλλουν: α) στην αύξηση της αποδοτικότητας των καυσίμων των αεροσκαφών, μειώνοντας με αυτόν τον τρόπο τις εκπομπές CO2 κατά 20 % έως 30 % σε σύγκριση με τα αεροσκάφη τεχνολογίας αιχμής που θα εισέλθουν στην κυκλοφορία από το 2014· β) στη μείωση των εκπομπών NOx και θορύβου κατά 20 % έως 30% σε σύγκριση με τα αεροσκάφη τεχνολογίας αιχμής που θα εισέλθουν στην κυκλοφορία από το 2014. Οι στόχοι αυτοί θα πρέπει να επιτευχθούν έως το 2024. Σχετική(-ές) δραστηριότητα(-ες) ΔΒΔ/ΠΒΔ Τίτλος: 08 Έρευνα και καινοτομία 1.4.3. Προσδοκώμενα αποτελέσματα και επιπτώσεις Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους/τις στοχοθετημένους(-ες) δικαιούχους/ομάδες. Οι εμπλεκόμενοι παράγοντες στον τομέα της αεροπορίας θα είναι σε θέση να συνεργαστούν, δημιουργώντας θετικό αντίκτυπο στο περιβάλλον και ενισχύοντας την ανάπτυξη της αγοράς. Ο κλάδος της αεροναυτικής θα καταστεί πιο ανταγωνιστικός. Η πρωτοβουλία θα δημιουργήσει την κατάλληλη δυναμική για σταθερή ανάπτυξη όσον αφορά τα κοινωνιακά οφέλη και την οικονομική μεγέθυνση. Θα εξασφαλίσει συνέχεια στο πρόγραμμα Clean Sky 1 το οποίο πρόκειται να ολοκληρωθεί το 2017. Ο προβλεπόμενος προϋπολογισμός της Clean Sky 2 (CS2) θα συμπληρωθεί με αυξημένες ιδιωτικές επενδύσεις στην έρευνα και θα λειτουργήσει καταλυτικά για σημαντικές επενδύσεις σε νέες γενιές αεροσκαφών, κινητήρων και συστημάτων. 1.4.4. Δείκτες αποτελεσμάτων και επιπτώσεις Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας. Η παρακολούθηση και αξιολόγηση της προόδου της κοινής επιχείρησης Clean Sky 2 θα διενεργείται τόσο από εξωτερικά όσο και από εσωτερικά όργανα. Η εσωτερική διαδικασία παρακολούθησης εκτελείται σε πρώτο στάδιο από το γραφείο προγράμματος της κοινής επιχείρησης. Σε δεύτερο επίπεδο, η κοινή επιχείρηση από κοινού με ανεξάρτητους εξωτερικούς εμπειρογνώμονες διενεργεί σε ετήσια βάση τεχνικές επιθεωρήσεις. Επιπλέον, η επιστημονική επιτροπή αναλύει τα αποτελέσματα της εκάστοτε επιθεώρησης και γνωμοδοτεί επί αυτών. Η παρακολούθηση της προόδου πραγματοποιείται με τη χρήση ενός σαφώς προσδιορισμένου συνόλου βασικών δεικτών επιδόσεων που άπτονται τεχνικών, διαχειριστικών και οικονομικών θεμάτων, όπως για παράδειγμα η εκτέλεση του προϋπολογισμού, ο αριθμός των προσφυγών, ο χρόνος έως την έγκριση της επιχορήγησης και ο χρόνος έως την πληρωμή κ.λπ. Όσον αφορά το τρέχον πρόγραμμα Clean Sky, σημαντικό εργαλείο μέτρησης του αντικτύπου θα είναι ο αξιολογητής τεχνολογιών. Η εξωτερική αξιολόγηση του προγράμματος στο σύνολό του σχεδιάζεται από την Ευρωπαϊκή Επιτροπή και εκτελείται από ανεξάρτητους εμπειρογνώμονες. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Απαιτείται η πλήρης δέσμευση όλων των μερών. Τα μέλη από τον ιδιωτικό τομέα που συμμετέχουν στην πρόταση CS2 έχουν ήδη υπογράψει υποστηρικτική επιστολή. 1.5.2. Προστιθέμενη αξία της παρέμβασης της ΕΕ Οι τεχνολογικές ικανότητες στον τομέα της αεροναυτικής είναι εξαιρετικά εξειδικευμένες, αλληλοσυμπληρούμενες και γεωγραφικά κατανεμημένες σε ολόκληρη την Ευρώπη. Ως εκ τούτου, η κλίμακα και το εύρος του θεματολογίου έρευνας για πιο οικολογικά αεροσκάφη υπερβαίνει τα σύνορα και τις δυνατότητες μεμονωμένων εθνικών κρατών, από άποψη χρηματοδοτικών υποχρεώσεων και ερευνητικών ικανοτήτων. Τα εθνικά προγράμματα δεν είναι σε θέση να αντιμετωπίσουν πλήρως τις μείζονες τεχνολογικές προκλήσεις λόγω του πανευρωπαϊκού χαρακτήρα του κλάδου της αεροναυτικής. Μόνο ένα πρόγραμμα μεγάλης κλίμακας με άρτια διαρθρωμένο και εστιασμένο θεματολόγιο έρευνας είναι σε θέση να επιφέρει τις αναγκαίες καινοτόμες τεχνολογικές λύσεις. 1.5.3. Διδάγματα από ανάλογες εμπειρίες του παρελθόντος Η κοινή επιχείρηση Clean Sky συστάθηκε από το Συμβούλιο το 2007 προκειμένου να καλυφθεί η ανάγκη για μείωση των περιβαλλοντικών επιπτώσεων της ολοένα αυξανόμενης εναέριας κυκλοφορίας. Εντοπίστηκε μια σαφής ανάγκη μείωσης των εκπομπών των αεροσκαφών. Το ερευνητικό πρόγραμμα της Clean Sky 1 εστιάζει σε αυτούς τους στόχους με χρονικό ορίζοντα το 2017. Οι τεχνολογικές βελτιώσεις που έχουν επιτευχθεί μέχρι σήμερα υποδεικνύουν μείωση κατά 20 % των εκπομπών CO2. Η κοινή επιχείρηση Clean Sky κατάφερε να προσελκύσει ευρεία συμμετοχή υψηλού επιπέδου από όλους τους βασικούς εμπλεκόμενους παράγοντες, μεταξύ των οποίων μεγάλος αριθμός ΜΜΕ. Από τη σύστασή της και εξής, η κοινή επιχείρηση Clean Sky δρομολογεί επιτυχώς τις εξελίξεις προς την επίτευξη στρατηγικών περιβαλλοντικών στόχων. 1.5.4. Συμβατότητα και πιθανή συνέργεια με άλλα κατάλληλα μέσα Όσον αφορά τη συνοχή με προγράμματα των κρατών μελών, η Clean Sky 2 παρέχει τη δυνατότητα σταθερής συμμετοχής λόγω του μακροπρόθεσμου χαρακτήρα της, της ισχυρής δέσμευσης του κλάδου και επειδή τα κράτη μέλη συμμετέχουν άμεσα μέσω της ομάδας εκπροσώπων των κρατών που λειτουργεί ως δίαυλος ανταλλαγής πληροφοριών. Επιπλέον, η συμμετοχή των εκπροσώπων του κλάδου, των κρατών και των περιφερειών στην κατάρτιση του προγράμματος εξασφαλίζει μέγιστο επίπεδο συνέργειας μέσω της αναπληροφόρησης που παρέχουν προς τις εθνικές και περιφερειακές αρχές. Ο ρόλος της μόχλευσης που προσδοκάται από την CS2 αναμένεται να συμβάλει στην προβολή των υποστηρικτικών προγραμμάτων σε εθνικό και ενωσιακό επίπεδο ή ενδεχομένως στον μερικό αναπροσανατολισμό τους. 1.6. Διάρκεια και δημοσιονομικές επιπτώσεις X Πρόταση/πρωτοβουλία περιορισμένης διάρκειας – X Ισχύς πρότασης/πρωτοβουλίας από την 1.1.2014 έως τις 31.12.2024 – X Δημοσιονομικές επιπτώσεις από το 2014 έως το 2020 για τις πιστώσεις ανάληψης υποχρεώσεων – X Δημοσιονομικές επιπτώσεις από το 2014 έως το 2024 για τις πιστώσεις πληρωμών ¨ Πρόταση /πρωτοβουλία απεριόριστης διάρκειας – Περίοδος σταδιακής εφαρμογής από το ΕΕΕΕ έως το ΕΕΕΕ, – και στη συνέχεια λειτουργία με κανονικό ρυθμό. 1.7. Προβλεπόμενος(-οι) τρόπος(-οι) διαχείρισης[30] ¨ Άμεση διαχείριση από την Επιτροπή μέσω: – ¨ εκτελεστικών οργανισμών – ¨ Επιμερισμένη διαχείριση με τα κράτη μέλη: – Χ Έμμεση διαχείριση, με την ανάθεση καθηκόντων εκτέλεσης του προϋπολογισμού: – ¨ σε διεθνείς οργανισμούς και τους φορείς τους (να προσδιοριστούν)· – ¨ στην ΕΤΕπ και στο Ευρωπαϊκό Ταμείο Επενδύσεων· – X στους οργανισμούς π